Penyokong terus kecam kebodohan pemimpin PH, DAP tolak tawaran Muhyiddin

Pemimpin veteran DAP yang masih menerajui parti itu dan dianggap ‘taiko’ terus menerima kecaman serta serangan daripada penyokong parti itu, susulan keengganan menerima pelawaan Tan Sri Muhyiddin Yassin bagi mewujudkan kerjasama bipartisan.

Pada masa sama mereka turut mengecam parti itu kerana masih bergantung kepada Presiden PKR Datuk Seri Anwar Ibrahim yang masih bermimpi untuk menerajui gabungan Pakatan Harapan (PH) dan menjadi Perdana Menteri (PM).

Kerakusan mendesak Tun Dr Mahathir Mohamad sehingga beliau terpaksa melepaskan jawatan PM kerajaan yang turut dianggotai DAP selepas Pilihan Raya Umum Ke-14 (PRU14) juga dijadikan bahan untuk mengecam kepimpinan PH.

Kerana mendesak Dr Mahathir menyerahkan jawatan PM kepada Anwar, akhirnya DAP dan PH tidak lagi menjadi kerajaan.

Mereka menyifatkan pemimpin tua di dalam PH tidak mempunyai visi, sebaliknya lebih banyak mengkritik pemimpin muda yang memberi pendapat lebih baik dan berwawasan.

Penyokong DAP dan PH melihat pemimpin muda dalam parti itu seperti Ahli Parlimen (MP) Damansara, Tony Pua dan MP Bangi, Ong Kia Ming, lebih berwawasan berbanding pemimpin tua.

Kecaman terhadap pemimpin veteran seperti anak beranak Lim Kit Siang, Lim Guan Eng, dan Anwar muncul setelah PH menolak mentah-mentah pelawaan Muhyiddin untuk mewujudkan kerjasama bipartisan dalam usaha menangani krisis ekonomi akibat pandemik Covid-19.

Kecaman mereka ditambah dengan ‘kekalahan’ Anwar dalam perebutan jawatan PM kesembilan kerana tidak mendapat sokongan, sebaliknya MP Bera, Datuk Seri Ismail Sabri Yaakob daripada UMNO yang terpilih setelah mendapat sokongan Perikatan Nasional (PN).

Menurut mereka, PH sepatutnya menerima tawaran Muhyiddin untuk melakukan reformasi Parlimen. Selepas beberapa bulan, Parlimen akan dibubarkan untuk membolehkan PRU15, tetapi sekurang-kurangnya undang-undang baharu telah diluluskan.

Cadangan Muhyiddin yang menetapkan seseorang boleh menjadi PM tidak lebih dua penggal, peruntukan kepada MP pembangkang, undang-undang antilompat, semua itu adalah adil serta memberi kebaikan kepada negara dan rakyat.

Menurut mereka hanya Tony Pua dan Kia Ming sahaja yang melihat semua tawaran Muhyiddin itu demi negara dan rakyat, tetapi pemimpin lain di dalam PH hanya mementingkan kuasa.

“Akhirnya strategi tidak menjadi dan semuanya terlepas. Eloklah dilakukan reformasi dan peralihan kuasa di dalam DAP dan PH terlebih dahulu,” kata mereka.

Sesetengah penyokong PH juga melihat Anwar sebagai punca masalah di dalam PH. Mereka kecewa kerana masyarakat Cina tidak melihat Anwar sebagai masalah utama.

“Kenapa sukar bagi orang Cina melihat Anwar sebagai masalah utama? Mabuk ke? Tendang dia keluar… cuba sesuaikan cara berfikir baharu seperti dilakukan Tony Pua dan Kia Ming… pasti DAP akan mendapat sokongan lagi pada pilihan raya akan datang… jika mengikut Anwar akan dapat mimpi saja,” kata seorang penyokong ketika memberi komen di laman Facebook Tony Pua.

Penyokong DAP dan PH kini melihat Anwar seorang yang gila kuasa dan harus diganti dengan pemimpin yang lebih muda. Semuanya gara-gara ingin mengejar kerusi PM hingga mengetepikan negara dan rakyat.

“Kerana menolak tawaran PN (Muhyiddin) untuk berebut jawatan PM, akhirnya semua terlepas… jawatan PM tidak dapat kepada Anwar… ini semua perjudian tapi lihat dahulu peluang yang ada.

“Harus terima cadangan (Muhyiddin) itu. Bekerjasama secara berpartisan memberi peluang berada di dalam pentadbiran kerajaan… Parlimen tidak lama lagi akan bubar, lepas itu bertandinglah,” kata mereka.

Ada juga penyokong yang kecewa apabila Anwar hanya berdiam diri apabila Tony Pua dan Kia Ming dikecam oleh pemimpin DAP, sedangkan cadangan kedua-dua MP itu supaya PH melihat kepada tawaran Muhyiddin adalah demi kebaikan rakyat dan negara.

“Tawaran Muhyiddin itu adalah peluang keemasan. Sama ada beliau akan menepati janji atau tidak bukan fokus utama sebab PH tidak rugi apa-apa kerana yang membuat tawaran adalah ketua kerajaan, bukan diminta oleh PH. Lagi pula ia akan memberi keuntungan kepada rakyat dan PH dalam jangka masa panjang,” kata mereka.


Kes naik semula lebih 2,000 semalam, empat kematian dilaporkan

Jumlah jangkitan harian baharu Covid-19 di seluruh negara semalam (Isnin, 14 Jun) meningkat semula melebihi 2,000 kes dengan empat lagi kematian akibat komplikasi virus SARS-CoV-2 direkodkan.

Dalam tempoh 24 jam semalam sebanyak 2,092 kes direkodkan, meningkat berbanding 1,571 kes yang dicatat pada Ahad, menurut laman sesawang CovidNOW Kementerian Kesihatan (KKM) yang dikemas kini tengah malam tadi.

Angka baharu itu menjadikan kumulatif positif sejak awal 2020 hingga semalam meningkat kepada 4,528,390 kes, dengan 4,470,067 pesakit telah sembuh.

Sebanyak 22,607 kes Covid-19 masih aktif, meningkat berbanding Ahad, termasuk 21,589 pesakit yang menjalani kuarantin di rumah; 16 ditempatkan di PKRC; 978 dirawat di hospital; dan 24 pesakit dimasukkan ke unit rawatan rapi dengan 12 daripadanya memerlukan alat bantuan pernafasan.

Daripada jumlah jangkitan baharu itu, 1,575 kes melibatkan individu yang telah menerima dos penggalak vaksin Covid-19; 368 kes (menerima dua dos); 131 (tidak menerima vaksinasi); dan 18 kes (individu belum lengkap divaksinasi).

Berikut adalah kes baharu setiap negeri semalam dan jumlah kumulatif positif sejak Januari 2020:

Sementara itu, KKM juga memaklumkan empat pesakit meninggal dunia akibat komplikasi Covid-19 semalam, termasuk satu kes kematian di luar fasiliti kesihatan atau ‘brought in death’ (BID).

Kes kematian semalam melibatkan tiga pesakit di Pulau Pinang dan satu di Selangor.

Jumlah kumulatif kematian akibat Covid-19 sejak awal 2020 lalu kini meningkat kepada 35,716 kes, termasuk 7,574 kes BID.


Pengerusi PH Melaka serah surat mohon kunjungan TYT

Setiausaha Khas Yang di-Pertua Negeri Melaka, Datuk Nur Azmi Ahmad hari ini mengesahkan menerima surat permohonan kunjungan hormat ke atas Yang di-Pertua Negeri Melaka, Tun Mohd Ali Mohd Rustam dari Pengerusi Pakatan Harapan (PH) Melaka, Adly Zahari.

Menurut Nur Azmi, kunjungan hormat itu bagi membincangkan senario politik semasa Melaka bersama TYT negeri berkenaan.

Bagaimanapun, Nur Azmi berkata tiada sebarang kunjungan hormat akan dilakukan oleh mana-mana wakil parti politik hingga Khamis ini berikutan Mohd Ali sedang menjalani kuarantin kendiri bermula 30 September lalu selepas menjadi kontak rapat kepada individu positif Covid-19 dan tempoh kuarantin berakhir pada hari tersebut.

“Untuk kunjungan hormat, keputusan bergantung kepada Tun (Mohd Ali) pada hari beliau masuk pejabat semula.

“Jika beliau masuk pejabat Jumaat ini, mungkin beliau akan bagi keputusan untuk berjumpa atau tidak hari itu. Semua bergantung kepada keputusan beliau,” katanya lapor Bernama.

Semalam, empat ahli dewan undangan negeri (Adun) mengumumkan mereka hilang kepercayaan, sekali gus menarik sokongan terhadap kepimpinan Ketua Menteri Sulaiman Md Ali.

Mereka ialah bekas Ketua Menteri Melaka Idris Haron (BN-Sungai Udang), Nor Azman Hassan (BN-Pantai Kundor), Norhizam Hassan Baktee (Bebas-Pengkalan Batu) dan Noor Effandi Ahmad (Bersatu-Telok Mas).

Perkembangan ini secara teknikal menyaksikan kerajaan Melaka tumbang.

Dewan Undangan Negeri Melaka mempunyai 28 kerusi dengan 14 kerusi BN, Bersatu (2), DAP (7), PKR (2), Amanah (2) dan bebas (1).


66 maut pesawat terhempas di Nepal

Sekurang-kurangnya 66 orang dilaporkan terbunuh selepas sebuah pesawat penumpang terhempas di Nepal pada pagi Ahad (15 Januari 2023), menurut laporan agensi berita antarabangsa.

Pesawat itu sedang terbang dari ibu kota Kathmandu ke Pokhara apabila ia terhempas. Pokhara ialah sebuah bandar pelancongan yang sibuk kira-kira 200km (124 batu) di barat Kathmandu.

Terdapat 72 penumpang dalam pesawat ATR 72 enjin berkembar yang dikendalikan oleh Yeti Airlines Nepal, termasuk empat anak kapal, kata jurucakap syarikat penerbangan Sudarshan Bartaula.

Setakat ini, 66 mayat telah ditemui dari tapak itu, jurucakap polis Nepal memberitahu Al Jazeera, sambil menambah tiada mangsa yang terselamat ditemui setakat ini.

Perdana Menteri Nepal Pushpa Kamal Dahal telah memanggil mesyuarat Kabinet tergempar selepas nahas pesawat itu, kata satu kenyataan kerajaan.

“Saya amat sedih dengan kemalangan sedih dan tragis Yeti Airlines ANC ATR 72 yang dalam penerbangan dari Kathmandu ke Pokhara dengan penumpang,” tulisnya di Twitter.

“Saya merayu dengan ikhlas kepada anggota keselamatan, semua agensi kerajaan Nepal dan orang awam untuk memulakan operasi menyelamat.”

Satu jawatankuasa untuk menyiasat nahas itu telah dibentuk oleh kerajaan.

“Pihak polis sudah sampai di situ dan cuba memadamkan api. Semua agensi kini menumpukan pada memadamkan kebakaran terlebih dahulu dan menyelamatkan penumpang,” kata pegawai tempatan Gurudutta Dhakal.


Risiko penyakit bawaan banjir

Apakah jenis penyakit berjangkit yang mudah merebak sewaktu dan selepas banjir?

Di Malaysia apabila berlaku malapetaka seperti banjir risiko untuk mendapat penyakit berjangkit memang lagi tinggi daripada kalau tidak berlaku banjir. Kalau kita bermain air, kalau kita dedahkan diri kepada air banjir, kita akan terdedah kepada beberapa penyakit tertentu seperti penyakit seperti:

Apalah gejala yang ditunjukkan oleh individu yang dijangkiti penyakit akibat banjir?

Gejala-gejala atau tanda-tanda yang akan dialami sekiranya terdedah kepada kuman-kuman tertentu bawaan banjir:

Langkah-langkah pencegahan

Dr Muhamad Yazli Yuhana
Pakar Penyakit Berjangkit
KPJ Ampang Puteri Specialist Hospital

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Syarat Najib sokong Ismail Sabri sebagai PM, adakah dapat ditunaikan?

Datuk Seri Anwar Ibrahim pasti bingung dan tertanya-tanya apakah yang menyebabkan rakan komplotnya, Datuk Seri Najib Razak bersetuju untuk menyokong Naib Presiden UMNO, Datuk Seri Ismail Sabri Yaakob sebagai Perdana Menteri (PM) ke sembilan.

Ketua Pembangkang itu pasti terkejut dan bingung dengan keputusan pusingan-U dibuat Najib secara tiba-tiba, walhal ia bukan rahsia umum lagi wujud pakatan sulit melibatkan tiga sekawan iaitu Anwar, Najib dan Datuk Seri Ahmad Zahid Hamidi.

Najib dan Zahid terlibat dalam komplot untuk menyokong Anwar bermula dengan surat yang dihantar ke Istana Negara pada Oktober 2020 tahun lalu, ia kemudiaan disusuli pula dengan pendedahan klip audio tular perbualan pakatan sulit dengan Zahid pada April selepas Perhimpunan Agung UMNO 2020 (PAU).

Dua bukti ini adalah yang paling jelas didedahkan kepada umum, ia belum lagi dikira pertemuan rahsia ketiga-tiga pemimpin ini serta perbualan menggunakan talian rahsia dipercayai merancang strategi untuk menjatuhkan Tan Sri Muhyiddin Yassin.

Bagaimanapun, rancangan untuk mengangkat Anwar sebagai PM baharu menemui kegagalan selepas UMNO akhirnya berjaya menemui calon mereka sendiri dan ia hasil bantuan Muhyiddin yang bijak memilih calon yang sesuai untuk menggantikannya.

Langkah Muhyiddin melantik Ismail Sabri sebagai Timbalan Perdana Menteri (TPM) adalah taktikal bagi memberikan isyarat kepada UMNO bahawa itu adalah calon PM mereka dan bukan Anwar, Zahid atau pun Najib.

Macam mana Ismail Sabri boleh menyakinkan Zahid dan Najib untuk menyokongnya sebagai calon PM, ia pastinya bukan suatu yang mudah untuk mendapatkan persetujuan kedua-dua individu yang sudah mempunyai perjanjian dengan Anwar itu.

Namun, Ismail Sabri dan beberapa pimpinan utama UMNO berjaya menyakinkan Najib dan Zahid untuk menyokong Ahli Parlimen Bera itu sebagai calon PM pada Mesyuarat Tertinggi (MT) sehari sebelum Surat Akuan dihantar kepada Yang di-Pertuan Agong seperti yang dititahkan.

Keutamaan pastinya untuk memilih calon PM dari UMNO dan Ismail Sabri adalah calonnya, antara hujah yang gagal dijawab Zahid dan Najib adalah apakah mereka berdua setuju untuk Anwar sebagai PM jika tidak mahu meneruskan kerjasama politik dengan rakan parti dalam Perikatan Nasional (PN).

Memandangkan UMNO sudah mempunyai calon PM, Najib dan Zahid akhirnya terpaksa bersetuju untuk menyokong Ismail Sabri. Oleh sebab itu, Agenda Daily daripada awal lagi membangkitkan berhubung isu siapa calon PM dari UMNO. Jadi, persoalan itu sudah terjawab selepas Ismail Sabri naik menjadi TPM dilantik Muhyiddin.

Selesai satu bab apabila Ismail Sabri berjaya menjadi PM baharu tetapi pelbagai pihak sudah mula membicarakan mengenai soal siapa yang sepatutnya mengemudi UMNO sebagai Presiden parti itu.

Siapa Presiden UMNO selepas ini? Adakah Ismail Sabri layak menjadi Presiden parti?

Individu yang paling layak untuk menjawab siapa bakal Presiden UMNO selepas ini Agenda Daily serahkan kepada Najib untuk menjawabnya.

Najib mempunyai jawapan tersebut dan ia kononnya sudah dipersetujui secara konsensus semasa mesyuarat MT UMNO pada malam semua Ahli Parlimen UMNO dan Barisan Nasional menandatangani Surat Akuan menyokong Ismail Sabri sebelum ia dihantar ke Istana Negara.

Jawapan yang akan diberikan Najib tersebut adalah syarat yang diletak beliau menyokong Ismail Sabri sebagai PM ke-9, jika Najib mahu menafikan ia terpulang tetapi yang pasti Agenda Daily sentiasa memberikan laporan yang tepat dan tidak pernah memutarbelit fakta.


PRU-15 : Tol Gombak sesak sampai 17km

Trafik sesak sebelum dan selepas Plaza Tol Gombak sejauh lebih 17kilometer (km) berikutan warga kota mula pulang ke kampung halaman untuk mengundi sempena Pilihan Raya Umum ke-15 (PRU-15) esok (19 November 2022).

Laporan Sinar Harian menyebut kesesakan bermula dari jejambat Batu Caves (MRR2) sehingga ke susur Plaza Tol Gombak.

Kesesakan berlaku disebabkan pertambahan kenderaan menuju ke pantai timur melalui Lebuhraya Karak sempena cuti umum, hari ini.

Sementara itu Facebook Lebuhraya Pantai Timur (LPT) memaklumkan trafik sesak sejauh 17.4km bercantum dengan Plaza Tol Gombak bermula jam 11 pagi tadi.

“Kesesakan sejauh 5.7km turut berlaku dari Genting Sempah ke Bukit Tinggi dan 3km dari Kilometer 51.8-44.8 (Lentang).

“Trafik turut dilaporkan perlahan sejauh 1.7km di LPT 1 Karak arah ke Kuantan berikutan pertambahan kenderaan,” katanya.

Sementara Pengendali Lebuhraya Kuala Lumpur-Karak (KLK) dan Lebuhraya Pantai Timur Fasa 1 (LPT1), Anih Berhad hari ini mengeluarkan cadangan waktu perjalanan untuk pengguna lebuh raya laluan pantai timur, bagi tempoh 18 dan 20 November.

Terdapat dua pilihan waktu perjalanan bagi pengguna lebuh raya dari Lembah Klang memasuki Plaza Tol Gombak, hari ini iaitu pilihan pertama, ke Pahang (dari 10 pagi hingga 2 petang), Terengganu dan Kelantan (6 pagi-10 pagi) manakala 12 tengah malam hingga 6 pagi bagi semua destinasi.

Bagi pilihan kedua, Anih Berhad mencadangkan waktu perjalanan ke Pahang dari 8 malam hingga 11 malam manakala laluan ke Terengganu dan Kelantan dari 5 petang hingga 8 malam.

Bagi perjalanan menghala ke Lembah Klang pada 20 November, pengendali lebuh raya berkenaan mencadangkan jadual perjalanan dari Pahang (6 pagi-10 pagi), Terengganu (8 pagi-11 pagi), Kelantan (6 petang-8 malam) dan 12 tengah malam hingga 6 pagi bagi semua destinasi.


Menteri pulang dari luar negara masih kena kuarantin: Khairy

Semua menteri yang sedang bercuti di luar negara dan diarahkan pulang segera masih tertakluk kepada perintah kuarantin seperti ditetapkan, kata Menteri Kesihatan Khairy Jamaluddin.

“Buat masa ini, mereka mesti menjalani kuarantin. Walaupun dipanggil pulang, sangat penting untuk berwaspada dan berhati-hati dalam hal ini dan perkara (kuarantin) ini masih lagi terpakai,” katanya lapor Bernama.

Khairy terdahulu mengadakan sidang media mengenai perkembangan Covid-19 hari ini dan ditanya berhubung sama ada menteri yang diarahkan pulang tertakluk kepada kuarantin atau mereka akan diberikan pengecualian tertentu memandangkan negara berdepan masalah banjir.

Semalam, Perdana Menteri Datuk Seri Ismail Sabri Yaakob pada sidang media selepas melawat mangsa banjir di Bentong, Pahang berkata menteri Kabinet yang sedang bercuti dan merancang untuk bercuti diarah membatalkan cuti masing-masing, sehingga masalah bencana banjir yang melanda negara ketika ini selesai.

Susulan pengumuman berkenaan, Ketua Setiausaha Negara Tan Sri Mohd Zuki Ali dalam kenyataan turut memaklumkan cuti semua ketua setiausaha kementerian dan ketua pengarah jabatan serta agensi kerajaan dibatalkan serta-merta.

Mengulas mengenai dakwaan Ahli Parlimen Hulu Langat Datuk Hasanuddin Mohd Yunus melanggar perintah kuarantin dan dilihat melawat mangsa banjir di kawasan Parlimennya, Khairy berkata Kementerian Kesihatan (KKM) sedang menyiasat perkara berkenaan.

“Beliau memohon pengecualian kuarantin untuk perjalanan antara 8 Dis hingga 12 Dis. Beliau menghadiri mesyuarat Pertubuhan Kerjasama Islam (OIC) di Istanbul, Turki bersama tiga wakil rakyat lain.

“Pengecualian itu telah diluluskan kerana protokol ujian dan pelepasan yang kami ada untuk perjalanan rasmi,” katanya.

Menurut Khairy apabila Hasanuddin tiba di Malaysia pada 22 Dis, pengecualian awal ditolak kerana diminta melakukan kuarantin di rumah, manakala Pusat Tindak Balas dan Kesiapsiagaan Krisis (CPRC) KKM juga menghantar e-mel kepada Hasanuddin pada 20 Dis memaklumkan perintah Pengawasan dan Pemerhatian Di Rumah (HSO) adalah diluluskan.

“Kami kini menyiasat kes itu dan melihat ke mana beliau pergi, dari Turki ke Iran dan Pakistan dan di mana lagi dan mengapa apabila menerima e-mel mengenai HSO pada 20 Dis, beliau melanggar (perintah) kuarantinnya,” katanya.

Bagaimanapun, Khairy berkata hanya denda RM1,000 akan dikenakan kepadanya sekiranya Hasanuddin didapati melanggar tempoh kuarantin.

Ditanya mengenai langkah pengawalan jangkitan Covid-19 dalam kalangan mangsa banjir, Khairy berkata KKM telah menjalinkan kerjasama dengan pelbagai agensi bagi memantau tahap pematuhan prosedur operasi standard (SOP) di pusat pemindahan sementara (PPS).

“Kami faham situasi di PPS menyukarkan mangsa banjir untuk patuh SOP. Tetapi kami tempatkan pegawai kesihatan di PPS untuk pantau dan nasihatkan untuk terus patuh SOP. Mereka (mangsa) diwajibkan pakai pelitup muka,” katanya.

Semalam, Ketua Pengarah Kesihatan Tan Sri Dr Noor Hisham Abdullah memaklumkan terdapat 405 kes positif Covid-19 dikesan dalam kalangan mangsa banjir di negeri-negeri terjejas.

Susulan itu, Khairy berkata pihaknya menjalankan langkah pencegahan secara bersasar dengan mengasingkan individu yang positif Covid-19 serta-merta selepas mendapat keputusan ujian saringan.

Selain itu, beliau berkata KKM juga mewujudkan pelbagai fasiliti kesihatan di kawasan terjejas banjir khususnya di PPS antaranya kit medik, klinik bergerak dan klinik medan yang ia bukan sahaja dikhususkan untuk mengelak penularan Covid-19 malah sebagai langkah pencegahan terhadap penyakit bawaan air banjir.

“KKM menyediakan bekalan ubat mencukupi. Jadi, mana-mana individu (mangsa banjir) yang berasa tidak sihat perlu segera mendapatkan rawatan,” katanya.


Kerana RM4 budak 11 tahun sedang cuci surau mati dicekik di Kuantan

Seorang kanak-kanak lelaki berusia 11 tahun maut, dipercayai selepas disepak, dicekik dan dihempas oleh remaja berusia 16 tahun, dalam kejadian yang didakwa berpunca akibat wang RM4, semalam (20 Mac 2022).

Ketua Polis Daerah Kuantan Asisten Komisioner Wan Mohd Zahari Wan Busu berkata kejadian dipercayai berlaku di sebuah rumah kebajikan untuk anak yatim dan asnaf di sini, semasa suspek dan mangsa bersama enam lagi penghuni di situ membersihkan surau.

“Mangsa didakwa diusung oleh tiga penghuni ke rumah penyelia asrama, yang terletak kira-kira 50 meter dari surau itu pada pukul 4.15 petang dalam keadaan tidak sedarkan diri, dengan penyelia terlibat pada awalnya menjangka mangsa terkena sawan atau kancing gigi.

“Penyelia terlibat terus membawa mangsa ke Hospital Tengku Ampuan Afzan (HTAA) namun doktor mengesahkan mangsa telah meninggal dunia di wad kecemasan,” katanya memetik laporan Bernama, hari ini.

Siasatan awal melibatkan saksi kejadian mendakwa suspek telah menegur mangsa yang disyaki mengambil wang RM4 miliknya, namun teguran itu tidak diendahkan menyebabkan suspek, yang merupakan pelajar sekolah menengah di sini, tidak berpuas hati.

Ia didakwa menjadi punca suspek mencekik dan menghempas mangsa ke lantai sehingga mangsa tidak sedarkan diri.

Wan Mohd Zahari berkata suspek kini direman sehingga 27 Mac, bagi membantu siasatan mengikut Seksyen 302 Kanun Keseksaan yang memperuntukkan hukuman mati, jika sabit kesalahan.


Covid-19: KL catat lima kematian, tiga di Selangor, 380 kes baharu

Sembilan lagi pesakit meninggal dunia akibat komplikasi Covid-19 dalam tempoh 24 jam semalam (Selasa, 10 Januari 2023), jumlah tertinggi dalam tempoh 24 hari, naik satu angka berbanding lapan kematian yang direkodkan pada Isnin.

Tiada kematian di luar fasiliti kesihatan atau ‘brought in death’ (BID) direkodkan, menurut data laman Github Kementerian Kesihatan (KKM) yang dikemas kini tengah malam tadi.

KKM memaklumkan Kuala Lumpur mencatat jumlah kematian tertinggi akibat Covid-19 semalam apabila merekodkan lima kes, diikuti tiga di Selangor dan satu di Melaka.

Jumlah itu menjadikan kumulatif kematian sejak 17 Mac 2020 di seluruh negara bertambah menjadi 36,892 mangsa, termasuk 7,858 kes BID.

Sementara itu, menurut laman sesawang KKMNOW, 11 kes import adalah antara 380 jangkitan baharu virus SARS-CoV-2 dalam tempoh 24 jam semalam. Bagaimanapun, tiada pecahan daripada negara mana pesakit itu tiba.

Daripada jumlah jangkitan baharu semalam, 264 kes melibatkan individu yang telah menerima suntikan vaksin dos penggalak, diikuti 64 (individu yang lengkap divaksinasi); tiada kes melibatkan individu belum lengkap divaksinasi; dan 52 kes (individu tidak divaksinasi).

Jangkitan semalam, turut melibatkan 25 kanak-kanak, turun berbanding 28 yang dicatatkan pada Isnin.

Jumlah terbaharu itu menjadikan kumulatif positif sejak 25 Januari 2020 sebanyak 5,031,076 dengan 4,982,772 pesakit telah sembuh, termasuk 373 yang pulih semalam.

KKM juga memaklumkan sehingga semalam 11,412 kes masih aktif, turun sedikit berbanding 11,414 yang dilaporkan pada Isnin, manakala 10,844 pesakit masih menjalani kuarantin di rumah, meningkat berbanding 10,779 pada Isnin. Tiada pesakit yang ditempatkan di PKRC.

Menurut KKM, jumlah pesakit yang menerima rawatan di hospital turun kepada 542 kes, berbanding 607 yang dicatat pada Isnin.

Seramai 26 pesakit dimasukkan ke unit rawatan rapi, turun berbanding 28 yang dicatat pada Isnin, dengan 11 daripadanya memerlukan alat bantuan pernafasan (kekal seperti Isnin).

Berikut adalah pecahan kes baharu semalam mengikut negeri dan wilayah, serta kumulatif kes positif:


Undi18 punca Ku Nan tersungkur di Putrajaya

Undi18 atau undi anak muda antara punca orang lama BN ‘bungkus’ di Parlimen Putrajaya pada Pilihan Raya Umum Ke-15 (PRU-15) , lapor BH.

Datuk Seri Tengku Adnan Tengku Mansor yang menyandang Parlimen itu sejak 2004 itu tewas kepada Naib Presiden Bersatu, Datuk Dr Radzi Jidin selaku calon Perikatan Nasional (PN) dengan majoriti tipis 2,310 undi.

Radzi yang juga Menteri Pendidikan sementara itu pertama kali bertanding di kerusi berkenaan berjaya memperoleh 16,002 undi manakala Tengku Adnan atau Ku Nan mendapat 13,692 undi.

Ketika berkempen Ku Nan kelihatan optimis undi anak muda tetap berpihak kepadanya malah sudah menganggap golongan terbabit tidak lebih seperti anak atau cucunya sendiri.

Namun di pusat penjumlahan undi di Dewan Pusat Kejiranan Presint 9 semalam jelas menunjukkan perbezaan jumlah undi di saluran lima dan enam iaitu saluran anak muda bagi kedua-dua calon ini.

Di Putrajaya, 53 peratus (25,415) daripada 42,881 pengundi berdaftar layak mengundi merupakan anak muda berusia 18 hingga 39 tahun yang mewakili pengundi dengan peratusan keluar mengundi untuk PRU-15 di Parlimen ini mencatat 86.21 peratus atau 36,643 pemilih.

Berdasarkan pemerhatian perjalanan kempen, Tengku Adnan dilihat kurang agresif untuk mendekati anak muda berbeza dengan pesaing rapatnya mungkin kerana terlalu selesa.

Pengundi di Putrajaya tidak memerlukan pembangunan yang hebat-hebat kerana Pusat Pentadbiran kerajaan sudah sedia mencukupi, cuma perlu ditangani dan tambah baik beberapa isu terutamanya masalah tempat meletak kenderaan.

Berbanding Radzi yang pada mulanya dilihat tidak mampu menggugat kubu kuat BNitu berikutan kisah kekalahannya pada PRU14 di Parlimen Ketereh namun beliau bijak melakukan kerja di lapangan lebih awal biarpun belum pasti mahu bertanding di Parlimen mana.

Penggunaan tagline ‘Era Baharu Putrajaya’ ternyata menarik perhatian pengundi muda untuk memilih Radzi atau lebih dikenali dengan singkatan nama DRJ sepanjang berkempen.

Radzi juga membuat pecutan awal kepada ‘gear lima’ sebaik kempen dimulakan dengan mendekati rapat komuniti Putrajaya termasuk pemimpin masjid dan surau, pemimpin persatuan penduduk, komuniti kebun, pemimpin sukan, sekali gus mengambil cakna cabaran dihadapi mereka.

Sikap beliau yang dilihat rajin bekerja, bersih dan menangani isu pendidikan dengan baik ketika pandemik ternyata menarik perhatian penduduk Putrajaya untuk memilihnya sebagai ahli Parlimen mewakili mereka.

Radzi yang ditemui media selepas pengumuman keputusan, menyifatkan kemenangannya untuk semua warga Putrajaya dan jentera PN yang bekerja keras dalam PRU15.

“Terima kasih kepada semua pengundi, ini kerja keras untuk pastikan misi yang dianggap mustahil berjaya. Ia era baharu Putrajaya,” katanya.

Empat lagi calon kerusi itu iaitu Dr Noraishah Mydin Abdul Aziz  (PH) mendapat 5,988 undi, manakala tiga lagi calon hilang deposit iaitu Datuk Mohd Rosli Ramli (Perjuang) meraih 878 undi, calon Bebas Samsudin Mohamad Fauzi (63) dan Lim Fice Bee (20).


PRN Melaka: KKM sudah sediakan SOP

Kementerian Kesihatan (KKM) telah menyediakan garis panduan prosedur operasi standard (SOP) Pilihan Raya Negeri (PRN) Melaka dan sedia berbincang dengan Suruhanjaya Pilihan Raya (SPR) sekiranya ia dilaksanakan.

Menurut Bernama, Menteri Kesihatan Khairy Jamaluddin berkata bagaimanapun pihaknya masih menunggu keputusan daripada jemaah menteri berhubung pelaksanaan PRN itu sebelum SOP berkenaan diperincikan.

“KKM sudah memberi pandangan kepada jemaah menteri semalam berkenaan SOP PRN Melaka dan kita serah kepada jemaah menteri untuk buat keputusan terlebih dahulu sama ada PRN diteruskan atau tidak.

“Sekiranya diteruskan maka KKM dah ada pandangan kita berkenaan SOP tertentu yang perlu diambil kira oleh SPR, terlalu awal untuk kita buat pengumuman biar jemaah menteri buat keputusan dulu,” katanya.

SPR menerima pemakluman rasmi berhubung pembubaran Dewan Undangan Negeri (DUN) Melaka penggal ke-14 pada Isnin lepas daripada Speaker DUN Melaka Datuk Seri Ab Rauf Yusoh, setelah kerajaan negeri dipimpin UMNO hilang majoriti dalam DUN.

Berdasarkan Fasal (4) Perkara 19 Perlembagaan Negeri Melaka, pilihan raya hendaklah diadakan dalam tempoh 60 hari daripada tarikh pembubaran DUN itu.


PRU-15 waktu banjir, BN tak kisah sedia redah berkempen jika PM bubar

Walaupun pilihan raya umum ke-15 (PRU-15) diadakan semasa musim banjir, Barisan Nasional (BN) sedia berkempen untuk memenangi pilihan raya, kata Datuk Seri Ahmad Zahid Hamidi.

Zahid yang juga Pengerusi BN berkata Ismail Sabri perlu membubarkan Parlimen tahun ini juga bagi memberi laluan PRU-15 diadakan walaupun menyedari berkemungkinan ketika itu rakyat sedang berdepan musim banjir yang kebiasaannya berlaku pada hujung tahun.

“Kita tahu ada kekangan, akhir tahun ini ada banjir, ada hujan lebat, ada monsun timur laut tetapi kalau Perdana Menteri bubar parlimen, banjir pun kita sanggup redah untuk berkempen. Sewaktu banjir Pemuda Wanita, Puteri, BN turun lebih ramai dari parti lain.

“Sanggup ke turun? Sanggup berkempen masa banjir? Sanggup kempen masa hujan leba? Sanggup kempen masa ribut taufan? Saya nak tengok siapa yang sanggup?” Kata Zahid ketika berucap sempena pelancaran jentera Pemuda BN di Stadium Titiwangsa hari ini.

Sewaktu ucapan tersebut juga, laungan ‘bubar’ juga kedengaran daripada hadirin yang hadir, malah Perdana Menteri Datuk Seri Ismail Sabri Yaakob juga turut berada pada program sama.

Zahid juga semasa ucapannya juga menggesa supaya Ismail Sabri segera membuat keputusan untuk membubarkan Parlimen sebaik pulang dari New York selepas menghadiri Perhimpunan Agung Pertubuhan Bangsa-Bangsa Bersatu ke-77 (UNGA).

Untuk rekod, Jabatan Meteorologi Malaysia (MetMalaysia) meramalkan Malaysia bakal mengalami hujan lebat berterusan mulai pertengahan November depan, yang sekali gus akan menyebabkan banjir besar pada penghujung bulan itu.

Cuaca yang dialami dijangka memberi impak lebih signifikan kerana Monsun Timur Laut yang aktif dalam tempoh itu, di mana risiko berlaku hujan lebat berterusan dan banjir berskala besar adalah tinggi.

Ketua Pengarah MetMalaysia Muhammad Helmi Abdullah berkata fenomena La Nina yang masih berterusan dan dijangka sehingga awal tahun depan, menyebabkan peningkatan taburan hujan.

METMalaysia meramalkan, sepanjang Oktober risiko bencana cuaca hanya membabitkan fenomena hujan ribut petir yang berpotensi menghasilkan angin kencang, hujan lebat dan banjir kilat dalam tempoh yang singkat dan berskala kecil.

Terdahulu, Timbalan Presiden PKR, Rafizi Ramli memberi amaran kepada UMNO jika masih berdegil mengadakan PRU-15 semasa rakyat sedang susah berdepan banjir, mereka berjanji akan menyumbat semua pemimpin Kluster Mahkamah ke dalam penjara selepas itu.

Semalam, Setiausaha Agung UMNO, Datuk Seri Ahmad Maslan mengumumkan perbincangan tarikh PRU-15 melibatkan ‘top five’ UMNO akan diadakan pada 30 September.

Ahmad dalam satu kenyataan ringkas memberitahu perbincangan tarikh PRU-15 itu yang sepatutnya berlangsung esok ditangguhkan pada 30 September.

Dalam kenyataan sama, perbincangan tarikh PRU-15 itu akan berlangsung semasa mesyuarat Majlis Tertinggi (MT) UMNO yang berlangsung pada malam sama.

Ahmad berkata tarikh awal mesyuarat itu ditangguhkan kerana Ismail Sabri perlu menghadiri majlis rasmi di Bangi.


Tiada jemputan PH kepada Pejuang bincang kerusi, Anwar berlagak ‘abang besar’

Pemuda Parti Pejuang Tanah Air (Pejuang Muda) mendedahkan tidak ada sebarang rundingan dibuat dengan blok pembangkang, Pakatan Harapan (PH) berhubung pembahagian kerusi Pilihan Raya Negeri (PRN) Johor nanti.

Naib Ketua Pemudanya, Nik Fathurahman Nik Rasli meragui keikhlasan cadangan Ketua Pembangkang, Datuk Seri Anwar Ibrahim yang mahu membentuk ‘khemah besar’ parti pembangkang dibawah satu payung kerana realitinya Anwar mahu menjadi ‘abang besar’.

Malah, Nik Fathurahman berkata sikap mementingkan diri yang ditunjukkan Anwar dan PKR yang mahu menggunakan lambang sendiri dan bukan lambang PH secara tidak langsung menunjukkan tidak permuafakatan sesama mereka kerana nafsu PKR mahu menjadi ‘abang besar’.

“Ini dibuktikan melalui tindakan PKR yang mahu menggunakan logonya sendiri berbanding logo PH. Malah, saya difahamkan Anwar belum lagi menghubungi mana-mana kepimpinan Pejuang untuk rundingan.

“Kenyataan bersama Presiden Amanah dan Setiausaha agung DAP hari ini yang seolah-olah kecewa namun terpaksa akur juga adalah petunjuk kejelikan mereka kepada sikap ‘abang besar’ PKR,” katanya dalam kenyataan media, hari ini.

Tambah Nik Fathurahman, panggilan ‘payung besar’ ternyata hanya halwa mulut.

“Anwar mahu strategi ‘payung besar’ gagal, justeru dengan sengaja mencari jalan bagi mensabotaj idea yang asalnya datang dari DAP dan Amanah.

“Berani saya katakan juga, bahawa PKR atau Anwar mahu keseluruhan struktur dan kewujudan PH itu gagal,” katanya lagi.


‘Tak perlu merusuh seperti zaman Anwar mulakan reformasi dulu’

Pengerusi Perikatan Nasional (PN), Tan Sri Muhyiddin Yassin percaya tidak akan ada huru-hara atau rusuhan disebabkan tindakan kerajaan Pakatan Harapan-Barisan Nasional (PH-BN) terhadap PN sekarang ini.

“Kami adalah parti yang aman damai. Kami menyayangi negara ini.

“Kami tidak mahu mengikut jejak langkah Anwar Ibrahim ketika memulakan hari-hari reformasinya.

“Ini kerana rakyat sekarang ini sedang menghadapi pelbagai masalah. Merusuh bukan sesuatu yang betul untuk dilakukan,” katanya kepada media selepas keluar dari Ibu Pejabat Suruhanjaya Pencegahan Rasuah Malaysia (SPRM), malam tadi (Khamis, 9 Mac 2023).

Terdahulu, Muhyiddin tiba di Ibu Pejabat SPRM jam 11.15 pagi tadi bagi memberi keterangan kepada SPRM.

Kehadiran Muhyiddin bersama Timbalan Presiden PAS, Datuk Seri Tuan Ibrahim Tuan Man, serta pemimpin kanan PN dan penyokong diiringi laungan ‘HIDUP RAKYAT’ sebagai slogan rakyat menentang kezaliman yang dilakukan kerajaan PH-BN.

Kerajaan PH-BN dianggotai PKR, DAP, AMANAH, UPKO, UMNO, MCA, MIC, Gabungan Parti Sarawak (GPS), Gabungan Rakyat Sabah (GRS) dan beberapa parti kecil lain, termasuk Bebas.

SPRM kemudian mengumumkan Muhyiddin ditahan dan akan didakwa di mahkamah esok (Jumaat, 10 Mac 2023).

Mengulas lanjut mengenai kehadiran ratusan penyokong di Ibu Pejabat SPRM pagi tadi, Muhyiddin yang juga bekas Perdana Menteri dan Presiden Bersatu berkata penyokong PN malam ini mengadakan solat hajat.

“Saya rasa esok pun akan ada ramai penyokong yang akan datang ke mahkamah. Tetapi kehadiran mereka itu bukan kerana Muhyiddin, tetapi kerana Perikatan Nasional,” katanya sambil mengucapkan terima kasih kepada mereka yang hadir memberi sokongan.

Mengenai soal siasat pegawai SPRM ke atas beliau sejak pagi tadi, Muhyiddin berkata ianya mengambil masa kerana cara SPRM menjalankan tugas adalah berhemah, tidak kasar dan saling menghormati.

“Kita ambil masa untuk melihat satu persatu (soalan dan jawapan)… lepas itu merek buat rekod… lepas itu disemak balik. Kemudian itu barulah kita bersetuju dan kita tandatangani. Jadi sebab itu dia ambil masa.

“Tapi saya rasa tidak tidak ada tekanan… dan saya amat menghargai kerjasama pihak pegawai SPRM yang telah soal siasat saya pada pagi tadi sampailah ke malam tadi,” katanya.

Pihak paling berkuasa negara arah SPRM dakwa saya di mahkamah: Muhyiddin


Najib melenting tuduhan ‘penjenayah pertama VIP Malaysia’ oleh Tun M

Datuk Seri Najib Razak melenting susulan kenyataan bekas bosnya, Tun Dr Mahathir Mohamad yang melabelnya sebagai penjenayah pertama VIP Malaysia mendapat layanan istimewa.

Kenyataan Dr Mahathir semalam dibuat susulan keputusan mahkamah membenarkan permohonan Najib mendapatkan sementara pasport untuk ke Singapura, sedangkan beliau telah disabitkan hukuman, malah kes melibatkannya sudah agak lama tertangguh beberapa kali dan sepatutnya sudah menjalani hukuman penjara.

“Keadilan yang ditangguhkan adalah penafian terhadap keadilan. Namun rayuan ini sepatutnya didengar pada bulan April, enam bulan lepas. Sekarang sudah bulan Oktober.

“Tetapi orang ini sudah kena hukum, tetapi tak masuk penjara, dan dapat escort macam VIP. Penjenayah VIP pertama di Malaysia,” kata Mahathir pada sidang media di Kuala Lumpur semalam.

Pada Julai 2020, Mahkamah Tinggi Kuala Lumpur menjatuhi hukuman penjara 12 tahun dan denda RM210 juta, terhadap Najib setelah didapati bersalah terhadap tujuh tuduhan berkaitan dana RM42 juta milik SRC International Sdn Bhd (SRC).

Bagaimanapun, Najib merayu hukuman itu di Mahkamah Rayuan.

Hari ini, tiga hakim Mahkamah Tinggi Kuala Lumpur membenarkan permohonan Najib meminda tarikh pelepasan dan pemulangan pasportnya buat sementara bagi membolehkannya melawat anaknya, Nooryana Najwa yang bakal melahirkan anak kedua di Singapura bulan depan.

Hakim Mohamed Zaini Mazlan, Datuk Collin Lawrence Sequerah dan Datuk Muhammad Jamil Hussin membenarkan permohonannya yang diwakili peguam Tan Sri Muhammad Shafee Abdullah, meminda tarikh kepada 25 Oktober hingga 6 Disember ini.

Menjawab tuduhan Dr Mahathir, Najib berkata:

“Layanan berbeza apa? Saya mohon melalui mahkamah. Bukan minta pada kerajaan.”

Marah dengan tuduhan Dr Mahathir itu, Najib turut mengungkit kes bekas Ketua Menteri Pulau Pinang, Lim Guan Eng berkaitan banglo, tetapi digugurkan Peguam Negara ketika itu Tommy Thomas.

“Saya bukan mohon pada Peguam Negara yang dilantik korang untuk gugurkan kes selepas perbicaraan bermula seperti kes banglo Guan Eng.

“Saya mohon pasport sementara dari mahkamah. Saya bukan mohon peguam negara tarik balik pendakwaan seperti Guan Eng,” tulis Najib di facebook beliau.

Najib juga mengungkit semula kes Pulau Batu Puteh selepas Perdana Menteri Ke-7 membuat keputusan menarik balik semakan dan pentafsiran penghakiman berhubung kes kedaulatan pulau itu serta Batuan Tengah dan Tubir Selatan pada 2018.

“Bukan saya yang sengaja tarik balik tuntutan dalam mahkamah beberapa hari sebelum perbicaraan bermula sehingga kita hilang Pulau Batu Puteh buat selama-lamanya sebab tempoh diberi untuk semakan sudah tamat. Sengaja mengaku kalah sebelum turun ke gelanggang,” kata Najib lagi.

Melepaskan kemarahannya kepada Dr Mahathir, bekas Presiden UMNO itu berkata beliau hanya memohon pasport untuk ke Singapura buat semnetara bukannya untuk tinggal kekal di negara itu.

“Saya mohon dapat pasport ke Singapura secara sementara. Saya bukan hadiahkan pulau (Batu Puteh) ke Singapura secara kekal. Itulah layanan berbeza masa kamu PM7. Atok nampak tak?

“Saya cuma mohon mahkamah untuk dapatkan semula pasport saya secara sementara supaya saya boleh lawat anak saya yang bersalin di Singapura.

“Yang benarkan pelepasan ke Singapura pada saya adalah Mahkamah Rayuan dengan keputusan sebulat suara ketiga-tiga hakim. Melalui proses mahkamah. Bukan kerajaan yang benarkan.

“Jika Atok tak puas hati, boleh lah kecam hakim-hakim mahkamah rayuan yang berpengalaman. Buatlah sidang media untuk kecam hakim-hakim, kita nak.

“Mereka bukan lah hakim sivil baru dilantik tanpa sebarang pengalaman kes jenayah yang tiba-tiba ditukar ke mahkamah jenayah untuk gantikan hakim bagi kes SRC saya selepas perbicaraan bermula,” kata Najib.


PRN: Kelantan umum cuti peristiwa Ahad ini

Kerajaan Negeri Kelantan mengisytiharkan cuti peristiwa sempena pilihan raya negeri (PRN), Ahad ini.

Menteri Besar Kelantan, Datuk Ahmad Yakob dalam satu kenyataan memaklumkan perkara itu.

Katanya, pengisytiharan itu bagi memberi kemudahan kepada rakyat Kelantan serta petugas Suruhanjaya Pilihan Raya (SPR).

“Kerajaan negeri bersetuju untuk mengisytiharkan hari Ahad iaitu 13 Ogos ini sebagai Hari Kelepasan Am (cuti peristiwa) bagi negeri Kelantan,” katanya.

Sabtu, 12 Ogos merupakan hari pengundian bagi PRN di Kedah, Kelantan, Terengganu, Pulau Pinang, Selangor dan Negeri Sembilan serta PRK Parlimen Kuala Terengganu.

Seramai 9,674,456 pengundi layak mengundi di PRN enam negeri tersebut dan seramai 122,160 pengundi bagi PRK Parlimen Kuala Terengganu.

Bagi PRN di enam negeri itu, katanya sebanyak 3,190 pusat mengundi dan 17,048 tempat mengundi (saluran) akan dibuka untuk tujuan pengundian dan seramai 153,760 petugas akan terlibat bagi proses pengundian itu.


RUU Antilompat Parti elok dibentang sebelum PRU-15: Wan Junaidi

Menteri di Jabatan Perdana Menteri (Parlimen dan Undang-undang) Datuk Seri Dr Wan Junaidi Tuanku Jaafar berharap Rang Undang-Undang (RUU) Antilompat Parti dapat dibentangkan dan diluluskan sebelum Pilihan Raya Umum (PRU) ke-15.

Bagaimanapun beliau berkata ia terpulang kepada Perdana Menteri Datuk Seri Ismail Sabri Yaakob sama ada RUU itu dibentang di Dewan Rakyat pada persidangan Julai ini atau diadakan awal pada persidangan khas, menurut laporan Bernama.

“Ada yang mahu RUU ini dibentang pada persidangan bulan Julai, dan ada yang mahu diawalkan, namun terpulang kepada perdana menteri sendiri untuk menentukan perkara itu setelah kajian selesai dan diserahkan kepada beliau.

“Kalau tanya saya, pada saya lebih baik kita laksanakan RUU ini dahulu (sebelum PRU15) kerana tidak mahu apa yang berlaku pada 2018 berlaku lagi pada tahun ini atau 2023 nanti. (Kalau) RUU belum siap kita dah PRU, lepas itu lompat kiri lompat kanan (ahli politik bertukar parti),” katanya.

Beliau yang juga Ahli Parlimen Santubong berkata demikian ketika ditemui pada Program Libat urus Bersama Masyarakat di Kuching.

Wan Junaidi berkata beliau tidak boleh mendedahkan mengenai RUU itu secara lebih lanjut selagi ia belum dibentangkan kerana terikat dengan Peraturan Mesyuarat 85 Peraturan-peraturan Majlis Mesyuarat Dewan Rakyat.

“Saya yang mengetuai Jawatankuasa RUU itu yakin dengan kebolehan serta pengalaman undang-undang yang pada jawatankuasa dan masalah ini boleh diselesaikan,” katanya.

Untuk rekod pembentangan usul RUU tersebut sepatutnya berlangsung pada sidang khas 11 April lalu selepas gagal dibawa semasa sesi Dewan Rakyat pada Mac, bagaimanapun sekali lagi tiada RUU tersebut gagal dibentang kerajaan.


Ahmad Faizal bidas penghinaan perkauman terhadap pemain negara

Penghinaan berbaur perkauman terhadap seorang pemain perseorangan badminton negara yang sedang beraksi dalam kempen Piala Sudirman 2021 adalah tidak wajar sama sekali, kata Datuk Seri Ahmad Faizal Azumu.

Menteri Belia dan Sukan itu membidas tindakan tersebut yang dibuat semasa pemain negara itu sedang berjuang demi negara dalam aksi di Vantaa, Finland, malah Faizal juga menyifatkan tindakan individu tersebut sebagai biadab.

“Keluarga Malaysia ini umpama setandan pisang, ada yang elok, ada yang buruk dan ada juga yang tak tahu guna bahasa yang baik dalam berkata-kata tentang sesuatu perkara.

“Kita ini terdiri daripada Melayu, Cina, India, Kadazan, Iban dan sebagainya. Jangan hina bangsa, kulit dan agama lebih-lebih lagi mereka yang berjuang untuk mengharumkan nama Malaysia,” katanya lapor Bernama.

Ahmad Faizal sebelum itu menziarahi satu keluarga yang memerlukan rumah di Kampung Manjoi, di Ipoh hari ini.

Terdahulu, kenyataan berbaur perkauman itu tular ketika pemain berkenaan sedang beraksi di peringkat separuh akhir kejohanan itu malam tadi.

Dalam kejohanan itu, Malaysia tumpas 1-3 kepada Jepun sekali gus gagal layak ke peringkat akhir yang dijadual berlangsung hari ini.

Mengulas prestasi atlet badminton negara dalam kejohanan Piala Sudirman 2021, Ahmad Faizal berkata beliau kagum dengan semangat yang dipamerkan para pemain hingga layak ke peringkat separuh akhir.

“Mereka janji dengan kita untuk ke peringkat suku akhir tetapi berjaya ke separuh akhir hingga semua (rakyat) tidak tidur malam melihat mereka bermain. Apakan daya kita tersingkir (separuh akhir) namun bagi saya mereka telah mempamerkan semangat yang begitu menakjubkan,” katanya.

Ahmad Faizal berkata beliau berharap pemain badminton negara akan layak ke peringkat akhir Piala Thomas yang dijadual berlangsung pada 9 hingga 17 Okt ini di Aarhus, Denmark bersandarkan persembahan di Piala Sudirman.

“Namun apa yang kita harapkan daripada pemain ialah menunjukkan semangat kesukanan yang tinggi dan segala keputusannya (Piala Thomas) kita akan terima,” katanya.


Selepas sidang Parlimen dibuka, Tun M kata belum buat keputusan hadir

Bekas Perdana Menteri (PM) Tun Dr Mahathir Mohamad belum membuat keputusan untuk hadir ke sidang Parlimen, ia selepas Tan Sri Muhyiddin Yassin sudah mengambil langkah mengadakan sidang khas pada 26 Julai ini dan menghantar pemakluman untuk membuka Dewan Rakyat 6 September depan.

Pengerusi Parti Pejuang itu berkata hanya akan menghadiri sidang Parlimen akan datang jika perbahasan dan dua usul parti itu dibenarkan walaupun kerajaan sudah mengumumkan pembukaan sidang Parlimen hari ini.

“Kami nak tahu jika ada perbahasan dan usul (kami) boleh dibentangkan.

“Jika tidak, maka kami akan fikir semula. Kami belum buat keputusan lagi,” katanya dalam sidang media maya hari ini.

Dua usul yang akan dibentangkan partinya berhubung proklamasi Darurat dan penubuhan Majlis Pemulihan Negara untuk melawan pandemik Covid-19.

Hari ini, Yang di-Pertua Dewan Rakyat (Speaker), Datuk Azhar Azizan Harun mengesahkan sudah menerima pemakluman daripada PM selaku Ketua Majlis untuk mengadakan sidang Dewan Rakyat bagi penggal keempat selama 15 hari bermula 6 September ini.

Sidang tersebut akan diadakan selepas sidang mesyuarat khas dijalankan pada 26 Julai ini.

“Selaras dengan Peraturan 11(2), Peraturan-peraturan Majlis Mesyuarat Dewan Rakyat yang memutuskan Takwim Dewan Rakyat bagi mesyuarat pertama mulai 6 September hingga 30 September 2021 bersamaan 15 hari.

“Mesyuarat Kedua mulai 25 Oktober hingga 16 Disember 2021 bersamaan 32 hari,” katanya dalam kenyataan hari ini.

Azhar berkata Istiadat Pembukaan Mesyuarat Penggal Keempat, Parlimen Ke-14 akan disempurnakan oleh Yang di-Pertuan Agong pada 6 September, jam 10.00 pagi bertempat di Bangunan Parlimen Malaysia, Kuala Lumpur.

Dr Mahathir sebelum ini mendesak supaya kerajaan membuka sidang Parlimen walaupun kes penularan Covid-19 dalam negara semakin meningkat.


Malaysia bincang bawa masuk pekerja India, Bangla dan Thailand: Zuraida

Selain Indonesia, Malaysia sedang mengadakan perbincangan dengan India, Bangladesh dan Thailand (Selatan) untuk membawa lebih ramai pekerja asing ke dalam industri perladangan tempatan, kata Menteri Perusahaan Perladangan dan Komoditi Datuk Zuraida Kamaruddin.

Katanya, Indonesia telah meluluskan kemasukan 32,000 rakyatnya pada pertengahan Februari tahun ini selepas Malaysia menyelesaikan beberapa isu teknikal dengan pemerintahnya, menurut laporan Bernama.

“Mereka mahu menandatangani memorandum persefahaman yang merangkumi pekerjaan dalam industri sebaik sahaja, apabila kita mengesahkan rakyat mereka dibenarkan datang ke Malaysia,” katanya hari ini.

Beliau terdahulu menghadiri Seminar Kajian Ekonomi dan Tinjauan Minyak Sawit (R&O) 2022 anjuran MPOB.

Terdapat juga faktor lain yang sedang dibincangkan dengan Indonesia iaitu tempat tinggal dan kebajikan sosial pekerja mereka di sini.

“Upah tidak menjadi isu kerana gaji minimum adalah RM1,200 dan secara purata pekerja kelapa sawit berpendapatan RM2,200 sebulan,” katanya.

Ditanya sama ada Indonesia meminta gaji minimum yang lebih tinggi, Zuraida berkata kementerian akan melibatkan syarikat perladangan dan akan berunding semula dengan pemerintah Indonesia untuk mencari penyelesaian yang lebih baik.

Sementara itu, menteri mahu memastikan industri perladangan terus mempunyai bekalan tenaga kerja bagi mengekalkan pengeluaran minyak sawit yang konsisten termasuk mengelakkan kehilangan tandan buah segar.

Beliau bagaimanapun menegaskan bahawa ini hanyalah strategi jangka pendek memandangkan dalam tempoh lima tahun akan datang, negara akan mengurangkan kebergantungannya kepada buruh asing dan menggantikan dengan automasi serta mekanisasi yang mantap.

Zuraida dalam ucapannya sebelum ini menjelaskan dari Januari hingga Disember 2021, purata harga MSM melonjak 64.1 peratus kepada rekod tertinggi dalam sejarah minyak sawit pada RM4,407.00 satu tan berbanding RM2,685.50 satu tan dalam tempoh yang sama pada 2020.

Sama juga, purata harga MSM mencapai kemuncak rekodnya bagi purata bulanan pada RM5,341.00 satu tan menjelang November 2021 dan purata harian rekod sebanyak RM5,429.00 satu tan pada 19 Nov 2021.

Ini menghasilkan peningkatan ketara jumlah hasil eksport produk minyak sawit sebanyak 47.7 peratus kepada RM95.76 bilion pada 2021 (Januari-November) berbanding RM64.85 bilion pada 2020 (Januari-November).

“Walaupun jumlah ini agak cemerlang, kita tidak boleh untuk terus berpuas hati. Industri minyak sawit masih menghadapi banyak cabaran di peringkat global.

“Bagi mengekalkan daya saing Malaysia di pasaran global, isu-isu seperti tadbir urus alam sekitar dan pengeluaran mampan adalah peringatan jelas tentang cabaran yang perlu ditangani,” katanya.

Beliau menambah kerajaan tetap komited dalam melaksanakan strategi dan inisiatif ke arah mengukuhkan industri minyak sawit.

Peruntukan yang dibuat di bawah Belanjawan Malaysia 2022 bertujuan untuk pemulihan ekonomi pasca COVID-19 dan bagi meningkatkan pertumbuhan industri komoditi pertanian.

Sebelum ini, kerajaan telah memperuntukkan RM35 juta untuk melaksanakan Skim Rangsangan Tanam Semula Kelapa Sawit Pekebun Kecil dan RM20 juta bagi menangani kempen anti minyak sawit yang sedang berjalan di peringkat antarabangsa.

Ia juga memperuntukkan sejumlah RM30 juta untuk penyelidikan dan pengkomersialan teknologi mekanisasi pertanian kepada Konsortium Penyelidikan Mekanisasi dan Automasi Sawit (MARCOP).

Fokus utama MARCOP adalah untuk menangani masalah operasi penuaian tandan buah segar (BTS), yang sekarang ini menggunakan 80 peratus buruh asing.

MARCOP akan memberi tumpuan kepada teknologi terkini dalam rangka Revolusi Industri 4.0.


Banjir: Bersatu sumbang RM1 juta lagi, gesa kerajaan bayar wang saguhati segera

Sebanyak RM1 juta lagi disumbang parti Bersatu bagi membantu mangsa bencana banjir selepas berjaya mendapatkan dana tambahan daripada penderma yang bermurah hati menghulurkan bantuan untuk meringankan beban orang ramai yang terjejas.

Bantuan RM1 juta itu merupakan tambahan kepada dana awal yang sebelum ini diumumkan Presiden Bersatu, Tan Sri Muhyiddin Yassin sebaik bencana banjir melanda negara dan kini semua sukarelawan parti dan Perikatan Nasional (PN) sudah turun ke lapangan bagi membantu mangsa-mangsa banjir.

“Tabung Bencana Banjir Bersatu yang berjumlah RM1 juta sepertimana yang diumumkan pada Perhimpunan Agung Tahunan BERSATU telah digunakan untuk tujuan membantu mangsa-mangsa banjir termasuk membeli peralatan pembersihan dan barangan keperluan harian untuk diagihkan kepada mangsa-mangsa terlibat.

“Melihat kepada keperluan mangsa banjir yang amat terdesak, saya telah berjaya mendapat dana tambahan RM1 juta lagi hasil sumbangan beberapa dermawan,” katanya dalam satu kenyataan hari ini.

Terdahulu, Muhyiddin turun melawat keadaan banjir di Hulu Langat dan meninjau para sukarelawan PN yang bertungkus-lumus membersihkan kediaman orang ramai yang terkena banjir.

“Hari ini saya berkesempatan menyertai misi bantuan pasca banjir Skuad Prihatin Bersatu di Kampung Jawa dan Kampung Sungai Lui, Hulu Langat, Selangor.

“Skuad Prihatin Bersatu ini telah ditubuhkan sejurus banjir besar melanda negara pada 19 Disember lalu dan pada masa ini sedang giat membantu mangsa-mangsa banjir di semua negeri yang ditimpa bencana ini,” katanya lagi.

Dalam pada itu, Muhyiddin juga mengumumkan penempatan sementara kepada dua keluarga yang kehilangan tempat tinggal dan menemui pengusaha bengkel yang dilanda banjir.

“Saya telah meluluskan bantuan segera dua kontena sebagai penempatan sementara untuk dua keluarga yang telah kehilangan tempat tinggal akibat banjir di Hulu Langat.

“Pegawai Daerah Hulu Langat yang turut hadir juga mengumumkan bantuan kerajaan bagi pembinaan semula sebuah rumah kampung yang musnah. Saya juga telah menyampaikan bantuan segera berupa barangan makanan, pakaian, peralatan dapur dan barangan keperluan harian lain kepada beberapa keluarga yang saya lawati.

“Saya turut berkesempatan bertemu dengan dua pengusaha bengkel yang mana peralatan bengkel mereka rosak akibat banjir. Insya-Allah, pihak Bersatu juga akan menghulurkan bantuan kepada dua pengusaha ini agar mereka dapat kembali beroperasi semula,” katanya lagi.

Turut serta dalam misi bantuan di Hulu Langat hari ini para sukarelawan Tan Sri Muhyiddin Charity Golf Foundation (TSMCGF) dan Bersatu Bahagian Hulu Langat.

Dalam pada itu, Muhyiddin juga menggesa supaya kerajaan membayar segera wang saguhati kepada mangsa banjir untuk meringankan beban mereka.

“Saya juga berharap pembayaran wang saguhati kepada mangsa banjir seperti yang telah diumumkan oleh kerajaan dapat disalurkan dengan segera bagi meringankan beban mereka.

“Bantuan dari segi kesihatan dan psikologi juga perlu disediakan bagi membantu trauma yang dihadapi oleh mereka yang telah kehilangan harta benda dan ada juga yang kehilangan ahli keluarga,” katanya lagi.


Thailand catat kes tertinggi Covid-19 dua hari berturut-turut

Thailand hari ini, melaporkan sebanyak 13,655 kes jangkitan baharu Covid-19 dan merupakan catatan tertinggi harian bagi dua hari berturut-turut yang menjadikan jumlah keseluruhan kes di negara itu kepada 453,132 kes.

Pasukan petugas khas Covid-19 Thailand juga melaporkan terdapat 87 pesakit meninggal dunia, menjadikan jumlah keseluruhan kematian sebanyak 3,697.

Thailand kini berdepan penularan Covid-19 di seluruh wilayahnya sehingga mendorong jangkitan baharu dan kematian melonjak ke paras tertinggi setiap hari.

Semalam, Ketua Institut Vaksin Kebangsaan Nakorn Premsri meminta maaf atas kelewatan pemberian vaksin Covid-19 dan memaklumkan Thailand akan bergabung dengan program COVAX di bawah sokongan Pertubuhan Bangsa-Bangsa Bersatu (PBB) untuk menerima bekalan vaksin yang akan disumbangkan mulai tahun depan.

“Kami meminta maaf kepada orang ramai bahawa Institut Vaksin Nasional belum berjaya mendapatkan sejumlah vaksin yang sesuai untuk keadaan ini, walaupun kami telah berusaha sebaik mungkin.

“Mutasi varian Delta ini adalah sesuatu yang tidak dapat diramalkan dan menyebabkan penyebaran yang lebih cepat daripada varian lain pada tahun lalu. Usaha bagi mendapatkan bekalan vaksin amat sukar dengan situasi sekarang,” katanya.

Nakorn memaklumkan bahawa Thailand sedang dalam proses untuk bergabung dengan COVAX dan pihaknya berharap agar negara itu dapat menerima vaksin tambahan itu pada suku pertama 2022.

Thailand merupakan satu-satunya negara di Asia Tenggara yang tidak menyertai program COVAX.

Sejak Februari lalu, Thailand telah dikategorikan sebagai negara berpendapatan sederhana dan negara itu akan mendapat vaksin percuma atau murah daripada program tersebut.

Jurucakap kerajaan, Anucha Buraphachaisri memberitahu pembelian vaksin secara langsung dari pengilang adalah pilihan yang tepat kerana harganya lebih fleksibel.

Penjelasan itu dilakukan setelah Thailand membeli vaksin Sinovac yang diimport dari China dengan harga yang tinggi.

Namun begitu, Thailand merancang untuk memberikan 100 juta suntikan pada tahun ini dan telah menempah 105.5 juta dos dari beberapa syarikat.

Kerajaan Thailand telah menempah 61 juta dos vaksin AstraZeneca yang dihasilkan oleh Siam Bioscience iaitu sebuah syarikat yang dimiliki oleh raja Thailand, serta 19.5 juta dos dari Sinovac, 20 juta dos dari Pfizer-BioNTech dan 5 juta dos dari Johnson & Johnson.

Bagaimanapun, Siam Bioscience memaklumkan bahawa pihaknya tidak dapat memberikan sepenuhnya vaksin yang ditempah itu kerana masalah pengeluaran sehingga Mei 2022.

Thailand telah memberikan 14.8 juta dos vaksin dan kira-kira hampir 11.3 juta orang atau 16 peratus daripada 69 juta penduduknya telah menerima sekurang-kurangnya satu dos suntikan vaksin.


Covid-19: Iceland negara Nordic keempat henti guna Moderna

Selepas Finland, Sweden dan Denmark, kini Iceland pula menjadi negara Nordic ke empat yang menggantung penggunaan vaksin Covid-19, Moderna, dengan alasan berlaku peningkatan risiko keradangan jantung, lapor AFP.

“Oleh kerana bekalan vaksin Pfizer cukup di wilayah ini … ketua epidemiologi telah memutuskan untuk tidak menggunakan vaksin Moderna di Iceland,” menurut kenyataan yang diterbitkan di laman web Direktorat Kesihatan negara itu.

Keputusan itu dibuat susulan peningkatan kes miokarditis dan perikarditis setelah individu diberi vaksin Moderna,” kata ketua epidemiologi.

Selama dua bulan terakhir, Iceland telah memberikan dos penggalak Moderna hampir secara eksklusif kepada penduduknya yang menerima Janssen, vaksin satu dos yang dipasarkan oleh Johnson & Johnson, terutama kepada warga emas dan individu yang berdepan masalah ketahanan imun yang telah menerima dus dos vaksin lain.

Sebelum ini, Sweden dan Denmark menghentikan pemberian vaksin Covid-19 Moderna untuk lelaki yang dilahirkan pada tahun 1991, susulan laporan mengenai kesan sampingan kardiovaskular yang jarang berlaku, kata lembaga kesihatan dan kebajikan negara itu, hari ini.

Negara itu juga mengumumkan mereka menghentikan penggunaan vaksin Moderna untuk semua individu dewasa dan remaja, belia.

“Kajian Nordic membabitkan Finland, Sweden, Norway dan Denmark mendapati lelaki di bawah usia 30 yang menerima Moderna Spikevax mempunyai risiko yang lebih tinggi daripada yang lain untuk mengalami miokarditis,” kata Pengarah Insititu Kesihatan Finland, Profesor Mika Salminen.

Nordic merujuk kepada negara Denmark, Norway, Sweden, Finland dan Iceland.


Siapa orang UMNO layak jadi PM kalau Ismail Sabri lemah? Zahid?

Perdana Menteri Datuk Seri Ismail Sabri Yaakob mengumumkan golongan B40 bakal menerima Bantuan Keluarga Malaysia berjumlah sehingga RM2,500 pada 2022.

Datuk Seri Ismail Sabri Yaakob semalam (22 Jun 2022) menjadi sasaran serangan yang dilihat mempunyai agenda tersembunyi dalam kalangan pemimpin UMNO, tatkala pentadbirannya berusaha mengatasi masalah inflasi dan kos sara hidup yang membelenggu rakyat.

Ketika akar umbi UMNO di seluruh negara diberitahu bahawa Ahli Parlimen Bera itu tetap dicalonkan sebagai Perdana Menteri (PM) jika Barisan Nasional (BN) menang majoriti Pilihan Raya Umum Ke-15, ada ‘gerakan’ yang cuba menampakkan kelemahan beliau dalam mentadbir negara.

Semalam, serangkaian teguran, kritikan dan serangan ditujukan kepada pentadbiran kerajaan Ismail Sabri.

Malah, serangan ‘kasar’ dibuat salah seorang pemimpin tertinggi UMNO dan BN Johor yang menyifatkan Ismail Sabri adalah PM UMNO paling lemah dalam sejarah.

Teguran, kritikan dan serangan secara ‘berjemaah’ terhadap PM Ismail Sabri bermula pagi semalam apabila Presiden UMNO Datuk Seri Ahmad Zahid Hamidi meminta kerajaan supaya bersungguh-sungguh membantu rakyat.

“Kerajaan seharusnya bersungguh-sungguh membantu rakyat dengan mengumumkan satu pakej bantuan ekonomi yang menyeluruh bagi menampung kenaikan kos sara hidup…

“Mutakhir ini wujud ura-ura untuk kenaikan tarif elektrik… Jika tarif elektrik dinaikkan, ia akan lebih membebankan lagi rakyat Malaysia dan kos sara hidup akan terus meningkat.”

Kenyataan itu sekali gus membayangkan seolah-olah Ismail Sabri – Naib Presiden UMNO – sebelum ini tidak bersungguh-sungguh membantu rakyat menghadapi inflasi dan peningkatan kos sara hidup, tatkala Malaysia memasuki fasa peralihan endemik Covid-19.

Menyusul pula teguran rakan baik Zahid yang sama-sama dituduh di mahkamah kerana terlibat dengan puluhan kes jenayah rasuah, salah guna kuasa, penyelewengan dan pengubahan wang haram, bekas Perdana Menteri Datuk Seri Najib Razak, yang membuat teguran tetapi menggunakan bahasa lebih ringan.

Najib menegur kerajaan Ismail Sabri berkaitan beberapa isu seperti subsidi harga petrol, ayam dan minyak masak. Beliau juga mencadangkan kerajaan menaikkan harga minyak RON95 sebanyak 10 sen atau 20 sen – satu kenaikan yang bakal menimbulkan kemarahan rakyat kepada Ismail Sabri jika dilaksanakan.

Antara alasan diberikan Najib ialah ramai golongan T20 – kumpulan isi rumah yang berpendapatan antara RM10,961 dan RM15,040 ke atas – mengambil kesempatan mengisi kenderaan mereka dengan minyak RON95 yang diberi subsidi kerajaan.

Namun, adakah golongan T20 ini lebih ramai daripada B40? Dan adakah mereka ini kumpulan yang memberi sokongan kepada BN berbanding B40? Sedang golongan T20 ini rata-ratanya memiliki kenderaan mewah yang enjinnya hanya sesuai menggunakan petrol RON97.

Menyusul kenyataan Najib, Majlis Pakatan Harapan (PH) – yang tentunya mendengar cakap cikgu kepada Zahid, Datuk Seri Anwar Ibrahin – membuat kenyataan mendesak kerajaan Ismail Sabri mengumumkan dalam tempoh 24 jam pelan menangani isu subsidi dan kos sara hidup yang membelenggu rakyat.

Majlis Presiden PH turut menuntut menteri-menteri yang bertanggungjawab terhadap isu itu untuk meletakkan jawatan sekiranya gagal mengumumkan pelan berkenaan.

Dan, semalam juga kenyataan keras keluar daripada Timbalan Pengerusi UMNO Johor, Datuk Nur Jazlan Mohamed yang menyifatkan Ismail Sabri sebagai PM terlemah pernah UMNO ada.

“Tidak pernah seorang Perdana Menteri UMNO selemah ini dalam sejarah negara,” katanya dipetik laporan FMT semalam.

Pada 14 April lalu, Setiausaha Agung UMNO Datuk Seri Ahmad Maslan dipetik sebagai berkata MT dalam mesyuaratnya sebulat suara memutuskan Ismail Sabri menjadi calon PM pada PRU-15, dan keputusan itu turut diuar-uarkan pada perhimpunan agung parti itu.

Namun, dilihat kepada serangan bertali arus UMNO dan secara ‘berjemaah’ terhadap kepemimpinan Ismail Sabri, akar umbi parti itu melihat ada agenda tersembunyi untuk menunjukkan kelemahannya sebagai PM, apa lagi desakan UMNO supaya PRU-15 dibuat segera kurang mendapat perhatian Ahli Parlimen Bera itu yang sibuk membantu rakyat.

Namun, adakah penasihat-penasihat politik Ismail Sabri tidak melihat agenda dan pemainan ini?

Jika Ismail Sabri dikatakan lemah, eloklah MT UMNO menamakan pemimpin lain sebagai calon PM selepas PRU-15.

Tapi, siapakah pemimpin UMNO yang layak menjadi PM selepas PRU-15 jika Ismail Sabri tidak dicalonkan?

Berdasarkan sejarah negara, pemimpin tertinggi parti atau gabungan politik yang mendapat majoriti di Parlimen akan diangkat sebagai PM. Adakah Zahid layak diangkat menjadi PM kesepuluh Malaysia?

Razali bin Zakaria
Wartawan tua

Tulisan ini adalah pandangan peribadi penulis dan tidak semestinya menggambarkan pendirian Agenda Daily. Segala risiko akibat penyiaran artikel ini menjadi tanggungjawab penulis sendiri.


Kerajaan PH-BN hilang fokus jaga kebajikan rakyat, salah orang lain

Kerajaan Pakatan Harapan-Barisan Nasional (PH-BN) bukan saja hilang fokus untuk memimpin negara, malah cuba berselindung dengan membuat tuduhan kepada pihak lain.

Ahli Majlis Pimpinan Tertinggi Bersatu, Datuk Wan Saiful Wan Jan, berkata kerajaan gagal menjaga kebajikan rakyat, selain tidak serius melakukan reformasi institusi.

“Hubungan antarabangsa kita tenggelam, dari segi perdagangan antarabangsa juga tenggelam, tidak tahu ke mana hala tuju kerajaan sekarang ini.

“Malah, kerajaan cuba menutup kegagalan itu dengan memalitkan orang lain melalui pelbagai tuduhan dan pendakwaan di mahkamah,” katanya dalam temu bual bersama Harakah di Pejabat Bersatu di Parlimen, baru-baru ini.

Mengulas usaha mewujudkan Akta Dana Politik, Ahli Parlimen Perikatan Nasional Tasek Gelugor itu berkata, kerajaan sepatutnya boleh menggubal akta berkenaan dengan mudah jika berhasrat untuk melaksanakannya.

“Jika kerajaan hendak selesaikan isu dana politik ini, perkenalkanlah Akta Dana Politik, Sidang Parlimen ini sebulan lebih, mengapa tidak dibawa ke dalam Sidang Parlimen?

“Itu menunjukkan kerajaan hari ini tidak memberi keutamaan kepada reformasi institusi. Yang Anwar (Datuk Seri Anwar Ibrahim) laungkan sebelum ini, ‘Reformasi! Reformasi!’ ini tipu sahaja.

“Saya rasa ramai dalam kalangan kita, termasuk pembaca Harakah dan saya yang berdemo tengah jalan, tengah panas, laung reformasi dahulu, sekarang baru kita nampak sikap sebenar Anwar,” katanya.


Kes harian naik semula di 11 negeri, Selangor turun 5 hari berturut-turut

Beberapa negeri dan Wilayah Persekutuan kembali mencatat lonjakan jangkitan baharu dalam tempoh 24 jam sehingga 12 tengah hari tadi, ketika pakar berkata pelitup muka tiga lapis yang dipakai dengan betul, sudah memadai untuk melindungi daripada kemungkinan jangkitan Covid-19.

Semalam, hanya empat negeri sahaja yang mencatat peningkatan, tetapi hari ini kes di 11 negeri dan Wilayah Persekutuan kembali melonjak, sedang Selangor yang menjadi ‘hotspots’ Covid-19 di negara ini merekodkan penurunan jangkitan harian lima hari berturut-turut.

Terdahulu, Ketua Pengarah Kesihatan Tan Sri Dr Noor Hisham Abdullah memaklumkan jangkitan baharu Covid-19 dalam tempoh itu naik kepada 3,175 kes, berbanding 2,641 semalam.

Pakar epidemiologi dari Universiti Malaya, Dr Nirmala Bhoo-Pathy dilaporkan berkata pelitup muka dua atau tiga lapis yang dipakai dengan betul sudah memadai, dan sama pentingnya dengan kerap mencuci tangan serta mengelak ruang sesak atau terkurung.

Mendahului senarai negeri yang mencatat peningkatan ialah Kelantan yang sehingga hari ini merekodkan kumulatif positif sebanyak 172,456 kes, apabila 393 jangkitan baharu dikesan berbanding 197 kes semalam.

Sehingga semalam, Kelantan merekodkan 168,191 kes sembuh, 1,261 kematian dan 2,611 kes lagi masih aktif.

Daripada jumlah kes aktif itu seramai 1,958 pesakit menjalani kuarantin di rumah; 391 dirawat di PKRC; 246 dimasukkan ke hospital; dan 16 dirawat di unit rawatan rapi (ICU), termasuk empat daripadanya yang memerlukan alat bantuan pernafasan.

Dari segi kadar vaksinasi di Kelantan, sehingga semalam seramai 1,176,231 individu atau 61.7 peratus penduduk telah melengkapkan suntikan masing-masing, 1,198,807 (62.9 peratus) lagi menerima sekurang-kurangnya satu dos, dan 191,097 (10.0 peratus) individu menerima dos penggalak.

Lima belas daripada 782 kluster yang dikesan di negeri itu masih aktif, dengan lapan daripadanya melibatkan tempat kerja; import (tiga); pendidikan (dua); dan masing-masing satu kluster kumpulan berisiko tinggi serta keagamaan.

Bagi 10 lagi negeri dan Wilayah Persekutuan yang merekodkan peningkatan kes baharu hari ini, Johor mencatat 318 kes baharu, berbanding 278 semalam, diikuti Kuala Lumpur (290 kes baharu, 262 semalam); Sabah (253 kes baharu, 161 semalam); dan Pulau Pinang (197 kes baharu, 165 semalam).

Melaka pula merekodkan 186 kes baharu berbanding 123 semalam, diikuti Negeri Sembilan (151 kes baharu, 83 semalam); Putrajaya (46 kes baharu, 30 semalam); Sarawak (22 kes baharu, tujuh semalam); Perlis (12 kes baharu, dua semalam); dan Labuan (enam kes baharu, lima semalam).

Sehingga kini, negara merekodkan 2,792,035 kumulatif kes positif – tempat ketiga dalam kalangan negara-negara ASEAN yang didahului Indonesia dengan 4,267,451 kes, dan Filipina (3,026,473 kes).

Namun sehingga semalam seramai 2,717,422 pesakit Covid-19 di Malaysia telah sembuh, namun merekodkan 31,696 kes kematian.

Sebanyak 39,742 kes masih aktif dengan 32,517 pesakit menjalani kuarantin di rumah; 3,583 ditempatkan di PKRC; 3,389 dimasukkan ke hospital; dan 253 pesakit dirawat di ICU, termasuk 106 daripadanya yang memerlukan alat bantuan pernafasan.

Sehingga semalam juga seramai 25,653,398 populasi Malaysia atau 78.6 peratus penduduk telah lengkap divaksinasi, 26,027,402 atau 79.7 lagi menerima sekurang-kurangnya satu dos dan 8,032,484 atau 24.6 peratus individu menerima suntikan dos penggalak.


Saya terima elaun 1MDB lebih RM500,000, kata Irwan Serigar

Bekas ketua setiausaha perbendaharaan, Tan Sri Mohd Irwan Serigar Abdullah memberitahu Mahkamah Tinggi Kuala Lumpur bahawa beliau menerima RM25,000 sebulan antara 2013 dan 2018 atas peranannya sebagai pengerusi dan Lembaga Penasihat (BOA) 1MDB.

Memetik laporan Malaysiakini, saksi ke-42 dalam perbicaraan kes rasuah 1MDB melibatkan Datuk Seri Najib Razak berjumlah RM2.28 bilion itu juga memberi keterangan beliau menerima dua bayaran elaun sekali gus berjumlah RM521,774 untuk kedua-dua peranan berasingan itu.

“Selepas dilantik sebagai ahli BOA, saya menerima elaun daripada 1MDB sebagai ahli BOA secara konsisten setiap bulan bermula 26 Ogos 2013 hingga 2015 bagi setiap pembayaran RM25,000.

“Sebelum menerima bayaran bulanan, saya menerima bayaran ‘lump sum’ (sekali gus) sebanyak RM221,774.00 melalui cek daripada 1MDB bertarikh Ogos 2013. Saya dimaklumkan bayaran itu tertunda sebagai ahli BOA 1MDB sejak saya memegang KSP (ketua setiausaha perbendaharaan) antara Ogos 2012 hingga Ogos 2013.

“Saya tidak meminta bayaran ini tetapi ia dibuat oleh 1MDB kepada saya melalui cek syarikat 1MDB. Tempoh bayaran elaun ini saya terima adalah dari 2013 hingga 2016 sehingga BOA dibubarkan sendiri oleh PM (Najib) berikutan siasatan daripada PAC (Jawatankuasa Kira-kira Parlimen) terhadap 1MDB.

“Selepas BOA dibubarkan, saya juga menerima elaun sebagai pengerusi 1MDB sebanyak RM25,000 sebulan tetapi pada 2016 bayaran ‘lump sum’ sebanyak RM300,000 telah dibuat. Bayaran elaun juga dibuat melalui cek 1MDB kepada saya,” kata Irwan.


Kes 1MDB Najib: Shafee ‘terganggu’ saksi kata tak rangka kenyataan

Seorang bekas pegawai kanan di Kementerian Kewangan hari ini secara tiba-tiba memberitahu Mahkamah Tinggi bahawa dia tidak secara peribadi merangka kenyataan saksinya sendiri untuk keterangannya terhadap bekas Perdana Menteri Datuk Seri Najib Razak dalam perbicaraan kes 1Malaysia Development Berhad (1MDB).

Bekas Timbalan Ketua Setiausaha (Dasar) Kementerian Kewangan, Datuk Siti Zauyah Mohd Desa memberi keterangan sebagai saksi ke-26 bagi pihak pendakwaan apabila beliau membuat kenyataan mengejutkan itu.

Ketika ditanya oleh peguam bela utama Najib, Tan Sri Muhammad Shafee Abdullah sama ada beliau telah merangka kenyataan saksinya sendiri, Siti Zauyah berkata “tidak”.

Siti Zauyah sebaliknya berkata pegawai di Kementerian Kewangan yang telah merangka kenyataan saksi untuknya.

Beliau juga bersetuju apabila Muhammad Shafee menyatakan segala pernyataannya adalah benar berdasarkan pengetahuan dan kepercayaannya.

Bagaimanapun, Siti Zauyah memberitahu mahkamah bahawa beliau hanya diberikan pernyataan itu pada saat-saat akhir dan tidak berkesempatan untuk membaca kesemuanya.

Menjawab soalan lain, saksi pendakwaan itu berkata dua kakitangan beliau membuat pernyataan berkaitan pinjaman, tetapi tidak mengetahuinya mengenai bahagian berkaitan Menteri Kewangan Diperbadankan.

Ditanya sama ada semua yang dinyatakan dalam keterangan saksi adalah betul dalam pengetahuannya, Siti Zauyah menjawab: “Saya tidak tahu sama ada ia dalam pengetahuan saya.”

Ditekan lebih lanjut mengenai kenyataan saksi yang dia bersumpah sebagai benar, Siti Zauyah berkata: “Maksud saya ini digubal oleh pegawai saya, tetapi tidak pernah di hadapan saya, saya hanya diberi dokumen.”

Shafee berkata ada lebih baik Siti Zauyah “berkata benar”, dan mengulangi kenyataannya bahawa beliau bukan orang yang merangkanya dan tidak mempunyai pengetahuan peribadi berhubung kenyataan saksi.

Shafee kemudian membaca muka surat akhir kenyataan saksi Siti Zauyah setebal 40 muka surat yang sebelum ini dikemukakan di mahkamah sebagai bahan bukti, khususnya pada baris yang mengatakan kenyataan saksi itu adalah benar berdasarkan pengetahuannya.

Shafee kemudian berkata: “Tetapi sebenarnya, butiran yang dimasukkan dalam kenyataan anda, anda tidak tahu keseluruhannya adalah benar, tepat dari pengetahuan peribadi anda?”

Siti Zauyah: “Ya.”

Ketika ini, Shafee memohon penangguhan selama beberapa minit bagi berbincang dengan pihak pendakwaan sama ada saksi berkenaan ingin dikekalkan atau sebaliknya.

“Saya tidak faham kenapa saksi itu dipanggil kerana ia tidak berguna kepada kami mahupun pendakwaan. Perkara ini tidak membawa kami ke mana-mana. Ia adalah pertama kali saya bertemu dengan saksi macam ini,” katanya.

Mahkamah menanggihkan prosiding sekitar jam 11.37 pagi, dengan Najib kemudian pergi ke bilik lain di mahkamah yang dikawal beberapa pegawai penjara.

Pada 15 Jun lalu, Siti Zauyah dalam keterangannya menyatakan tindakan Najib menandatangani surat sokongan kerajaan (LOS) terhadap pemberian pinjaman kepada syarikat 1Malaysia Development Berhad (1MDB) bagi satu projek usahasama menyebabkan negara terpaksa menanggung hutang AS$3 bilion.

Ini kerana salah satu terma dalam surat sokongan itu ialah Kerajaan akan dipertanggungjawabkan atas pinjaman yang dibuat sekiranya syarikat induk gagal membayar balik pinjaman.

Perbicaraan 1MDB di hadapan hakim Mahkamah Tinggi Datuk Collin Lawrence Sequerah bersambung semula petang ini.

Anak perempuan Najib, Nooryana Najwa dilihat tiba di Kompleks Mahkamah Kuala Lumpur pada jam 9.30 pagi, dan dilihat memasuki bilik mahkamah pada 12.02 tengah hari serta bilik bersebelahan tempat Najib berada.

Isteri Najib Datin Rosmah Mansor dilihat tiba kira-kira jam 12.22 tengah hari dan dilihat di luar bilik mahkamah kira-kira dua minit kemudian dan juga dipercayai memasuki bilik bersebelahan itu.


Bubar DUN Kelantan, SPR sudah dimaklumkan : Speaker

Pembubaran Dewan Undangan Negeri (DUN) Kelantan esok sudah dimaklumkan kepada Suruhanjaya Pilihan Raya (SPR) melalui surat yang dihantar minggu lalu.

“Surat pemakluman mengenai pembubaran DUN Kelantan esok (22 Jun) dihantar ke SPR pada 14 Jun,” kata Speaker DUN Kelantan, Datuk Abdullah Ya’kub.

Pilihan raya negeri (PRN) perlu diadakan dalam tempoh 60 hari selepas DUN dibubarkan.

Rabu lalu, Menteri Besar Kelantan, Datuk Ahmad Yakob memaklumkan DUN Kelantan akan dibubarkan esok selepas mendapat perkenan Sultan Kelantan, Sultan Muhammad V.

DUN Kelantan memiliki 45 kerusi dan sebelum ini, PAS menguasai 37 kerusi, Barisan Nasional (BN), tujuh kerusi dan Bersatu satu kerusi.


30 rumah, kedai terjejas air pasang besar di Kuala Kedah

Sekurang-kurangnya 30 rumah dan premis perniagaan serta gerai makanan di sekitar Pekan Kuala Kedah, di sini dinaiki air berikutan fenomena air pasang besar yang berlaku hari ini (11 September).

Pegawai Pertahanan Awam Daerah Kota Setar Kapten (PA) Norlizawati Ismail berkata antara kawasan terjejas termasuk di sekitar Jeti Kuala Kedah, Pasar Marina Kota Nelayan dan Jalan Tok Pasai.

“Pemantauan telah dilakukan pada pukul 1 hingga 1.55 tengah hari dan bacaan yang dicatatkan pada pukul 1.22 petang menunjukkan paras air berada pada ketinggian 2.95 meter.

Paras air menunjukkan peningkatan kesan daripada air pasang besar yang berlaku. Terdapat rumah penduduk dan gerai-gerai yang berada di kawasan berkenaan terjejas namun keadaan masih terkawal,” katanya dalam kenyataan hari ini.

Beliau berkata pada masa ini keadaan cuaca di kawasan terbabit adalah baik, tidak berangin dan tidak hujan.

Angkatan Pertahanan Awam Malaysia (APM) turut melakukan pemantauan di beberapa lokasi di Daerah Kuala Muda khususnya di kawasan Pantai Kota Kuala Muda dan didapati berlaku sedikit kenaikan air yang melepasi paras sungai dan melimpah ke jalan raya.

Pegawai Pertahanan Awam Daerah Kuala Muda Kapten (PA) Azahar Ahmad bagaimana pun berkata setakat ini keadaan adalah terkawal dan tiada premis atau kediaman yang dinaiki air di daerah itu. – Bernama


Tiada masa depan di Malaysia punca doktor keluar KKM, hijrah: Persatuan

Persatuan Alumni Doktor Universiti Sains Malaysia (PADU) mendedahkan ramai graduan perubatan dan doktor pakar meninggalkan Kementerian Kesihatan (KKM) dan berkhidmat di luar negara, kerana persepsi ‘tiada masa depan’ dan hala tuju laluan kerjaya dalam negara.

Presiden PADU, Prof Datuk Dr Jafri Malin Abdullah dilaporkan berkata tawaran perkhidmatan kontrak juga menjadi antara faktor golongan itu keluar daripada KKM dan berhijrah ke luar negara.

Memetik BH beliau berkata mereka tertarik untuk berkhidmat di luar negara berikutan tawaran gaji dan laluan kerjaya lebih jelas dengan ada yang membina kerjaya di beberapa negara seperti Singapura, Australia, United Kingdom dan Ireland.

Penghijrahan mereka bukan disebabkan faktor kewangan atau peluang kerja semata-mata, sebaliknya mungkin turut didorong faktor seperti tekanan emosi dan psikologi, bosan dengan persekitaran kerja tidak positif atau terpaksa menanggung beban kerja bukan klinikal.

“PADU memandang serius isu penghijrahan doktor kontrak, doktor tetap dan pakar perubatan ke luar negara yang berlaku di negara ini, malah perkara sedemikian turut terjadi di serata dunia.

“Kita sering mendengar luahan dan menerima aduan lebihan kerja kerana kemasukan pesakit yang tinggi, kekurangan tenaga kerja sehingga memaksa ramai untuk berhijrah ke sektor swasta atau ke negara lain,” katanya dalam kenyataan, hari ini (16 Januari 2023).

Dr Jafri berkata, perlu ada kajian menyeluruh untuk memahami isu penghijrahan doktor dan ia perlu diadakan secara berkala untuk melihat fenomena itu dari semasa ke semasa.

Beliau berkata, permasalahan sebenar dalam kalangan semua pihak terbabit perlu dikenal pasti secara terperinci bagi membolehkan cadangan penyelesaian dibentangkan berdasarkan data kajian diperoleh.

Katanya, rombakan perkhidmatan yang lebih besar dalam KKM mungkin perlu dilaksanakan untuk meningkatkan pengambilan petugas khususnya doktor, doktor pakar dan kakitangan paramedik.

“Kami juga mencadangkan penggunaan Sistem Maklumat Penjagaan Kesihatan diperkasakan bertujuan memudah cara perkhidmatan yang diberikan melalui pengumpulan, perkongsian dan penggunaan maklumat.

“Sistem ini diharap dapat membantu melancarkan lagi urusan perkhidmatan secara optimum bagi memudahkan pelbagai kerja di hospital dan skim insurans kesihatan nasional turut perlu ditambah baik untuk memberi perlindungan perubatan penuh bagi semua keperluan perubatan,” katanya.

Dr Jafri berkata, penghijrahan golongan doktor dan kakitangan perubatan tempatan ke luar negara adalah kerugian besar bukan saja dari aspek wang, namun juga modal insan kepada negara.

Katanya, PADU menyedari isu berkenaan tidak boleh diselesaikan secara bersendirian oleh KKM, sebaliknya memerlukan penyelesaian secara integrasi membabitkan semua kementerian berkaitan lain.


Ringgit rendah berbanding dolar, indeks Bursa Malaysia mendatar

Nilai ringgit terus menyusut sedikit berbanding dolar Amerika Syarikat (AS) pagi ini (15 Julai 2022), sementara indeks penanda aras FTSE Bursa Malaysia KLCI (FBM KLCI) pula dibuka mendatar untuk seketika, sebelum turun.

Ringgit dibuka rendah berbanding dolar AS apabila lebih ramai pelabur dilihat beralih kepada mata wang yang lebih selamat berikutan prospek ekonomi global yang tidak menentu, kata peniaga.

Pada jam 9.05 pagi, nilai mata wang tempatan turun kepada kepada 4.4450/4485 berbanding dolar AS daripada penutupan Khamis pada 4.4435/4450, lapor Bernama.

Peniaga ActivTrades Dyogenes Rodrigues Diniz berkata dolar AS mengukuh berbanding ringgit pada hari Jumaat selepas pengeluaran data indeks harga pengeluar (IHPR) yang mengukur inflasi daripada perspektif perniagaan.

IHPR mencatatkan angka yang jauh lebih tinggi daripada jangkaan, menambahkan lagi kebimbangan terhadap inflasi yang berleluasa di Amerika Syarikat.

Justeru, ini menyebabkan pelabur berpendapat Rizab Persekutuan AS perlu bertindak lagi untuk membendung kenaikan harga. Data tuntutan pengangguran awal juga lebih teruk daripada yang dijangkakan.

“Dari sudut teknikal, USD/MYR berada pada paras tertinggi sejak permulaan pandemik. Tahap melepasi 4.4500 boleh memberi ruang kepada peningkatan selanjutnya,” katanya.

Mata wang ringgit diniagakan kebanyakannya lebih tinggi berbanding sekumpulan mata wang utama.

Ia menambah nilai berbanding pound Britain kepada 5.2580/2621 daripada 5.2762/2780 pada Khamis, meningkat berbanding euro kepada 4.4543/4578 daripada 4.4635/4650 dan lebih tinggi berbanding dolar Singapura pada 3.1664/1694 daripada 3.1717/1732 semalam.

Ringgit bagaimanapun lemah berbanding yen Jepun kepada 3.2011/2040 daripada 3.2009/2022 sebelumnya.

Sementara itu, indeks penanda aras FTSE Bursa Malaysia KLCI (FBM KLCI) dibuka mendatar untuk seketika pagi ini tetapi bertukar rendah selepas itu apabila sentimen masih lagi dalam keadaan berhat-hati berikutan ketidaktentuan prospek ekonomi global, kata seorang peniaga.

Pada jam 9.10 pagi, FBM KLCI susut 1.57 mata kepada 1,418.49 daripada 1,420.06 penutupan urus niaga semalam (Khamis).

Indeks barometer itu dibuka tidak berubah pada 1,420.06.

Sementara itu, di pasaran yang lebih luas menyaksikan kaunter untung mendahului kaunter rugi 135 berbalas 128, manakala 206 kaunter tidak berubah, 1,807 tidak diniagakan dan 20 yang lain digantung.

Jumlah dagangan adalah sebanyak 167.08 juta unit bernilai RM39.18 juta.

Menurut Malacca Securities Sdn Bhd dalam satu nota penyelidikan, bursa tempatan mungkin kekal suram dalam tempoh terdekat, mengambil petunjuk daripada sentimen bercampur-campur di Wall Street di tengah-tengah pendapatan bank yang kurang menggalakkan.

“Pelabur boleh memilih saham dengan pinjaman minimum di bawah sektor pengguna dan REIT memandangkan persekitaran kitaran naik kadar faedah,” katanya.

Dalam kalangan saham wajaran tinggi, Maybank susut satu sen kepada RM8.61, Public Bank dan CIMB kerugian dua sen menjadi RM4.38 dan RM5.08, Petronas Chemicals naik tiga sen kepada RM8.06 dan IHH Healthcare kekal pada RM6.44.

Bagi saham aktif, Metronic meningkat setengah sen kepada 9.5 sen, Fitters Diversified dan BCM Alliance masing-masing menambah satu sen kepada 7.5 sen dan tiga sen manakala BSL Corporation naik setengah sen pada 10 sen.

Di papan indeks, Indeks FBM Emas merosot 9.11 mata menjadi 10,052.79, Indeks FBM Emas Syariah turun 4.73 mata kepada 10,087.53, FBM 70 lebih rendah sebanyak 6.24 mata kepada 12,015.79, Indeks FBMT 100 kerugian 9.49 mata kepada 9,819.98 dan FBM ACE menokok 23.06 mata kepada 4,575.88.

Mengikut sektor, Indeks Perkhidmatan Kewangan menguncup 39.35 mata kepada 16,020.85, Indeks Produk dan Perkhidmatan Perindustrian turun 0.21 mata menjadi 167.82 manakala Indeks Perladangan menokok 3.96 mata kepada 6,673.17.


Menteri gelabah bila Bersatu minta Speaker kosongkan kerusi Papar

Ahli Parlimen Papar Datuk Armizan Mohd Ali mempertahankan tindakannya duduk di blok kerajaan dengan mendakwa dia dan tiga lagi rakan ‘sekongkolnya’ bertanding atas tiket Gabungan Rakyat Sabah (GRS) pada Pilihan Raya Umum Ke-15 (PRU-15), bukan Bersatu.

Oleh itu, dia yang sekarang ini dilantik sebagai Menteri di Jabatan Perdana Menteri (Hal Ehwal Sabah, Sarawak dan Tugas-Tugas Khas) oleh kerajaan PH-BN, pimpinan Datuk Seri Anwar Ibrahim dan Datuk Seri Ahmad Zahid Hamidi, berkata tidak timbul sebarang isu ‘crossing the floor’ apabila mereka tidak duduk di blok pembangkang.

Bagaimanapun, dalam kenyataan yang dipetik daripada laporan FMT hari ini, Armizan tidak pula menafikan dia pernah menjadi ahli Bersatu.

Untuk makluman, Armizan pernah menjadi Setiausaha Eksekutif Bersatu Sabah dari 6 April 2019 hingga 2020 dan Naib Ketua Penerangan Bersatu Sabah dari 2020 sehingga mengumumkan keluar parti itu baru-baru ini.

Tindakannya bersama ahli Parlimen (MP) Bersatu lain keluar parti menimbulkan konflik dan menguji keberkesanan Akta Perlembagaan (Pindaan) (No 3) 2022 (Akta A1663) yang melarang Ahli Dewan Rakyat bertukar parti yang berkuat kuasa sejak Oktober lalu.

Keempat-empat mereka bersama 14 Ahli Dewan Undangan Negeri (ADUN) dan pemimpin Bersatu Sabah keluar daripada parti itu seperti diumumkan bekas Ketua Badan Pimpinannya yang juga Ketua Menteri, Datuk Seri Hajiji Noor. Bagaimanapun, akta itu tidak terpakai di Sabah kerana belum diluluskan pada peringkat negeri itu.

Untuk rekod, sama seperti calon Bersatu yang bertanding atas tiket GRS, semua calon PRU-15 lalu turut bertanding atas tiket parti gabungan, termasuk Perikatan Nasional; Pakatan Harapan (PH); Barisan Nasional (BN); Gerakan Tanah Air (GTA) dan lain-lain, kecuali calon Perikatan Nasional di Kelantan dan Terengganu yang bertanding atas tiket PAS.

Beberapa pakar undang-undang juga berpendapat maksud ‘ahli parti politik’ dalam Perkara 49A Perlembagaan Persekutuan itu adalah jelas.

Presiden Persatuan Undang-Undang Sabah (SLA), Roger Chin dipetik sebagai berkata undang-undang antilompat digubal untuk menghalang seseorang wakil rakyat yang menang atas tiket sebuah parti politik daripada melompat ke parti lain selepas memenangi kerusi.

Pada 2 November 2022 lalu, Hajiji yang juga Pengerusi GRS serta Pengerusi BN Sabah Datuk Seri Bung Moktar Radin mengumumkan GRS diwakili enam calon daripada Bersatu, PBS (empat), STAR (dua), Parti Maju Sabah (SAPP – satu), bagi menghadapi PRU-15.

GRS kini antara gabungan yang membentuk kerajaan PH-BN bersama PH, BN, Gabungan Parti Sarawak (GPS) dan WARISAN.

Terdahulu, Naib Presiden Bersatu Datuk Seri Ronald Kiandee yang juga Ahli Parlimen Beluran mengesahkan pihaknya sudah menghantar notis kepada Speaker Dewan Rakyat bagi memaklumkan berlaku kekosongan luar jangka membabitkan empat wakil rakyat Bersatu itu.

Katanya, permohonan sudah dibuat kepada Speaker Dewan Rakyat supaya kekosongan itu dimaklumkan kepada Suruhanjaya Pilihan Raya (SPR) dalam tempoh 21 hari.

Pada sidang Dewan Rakyat 19 Disember lalu, Ronald juga mendedahkan bukti ‘surat’ bagi mengesahkan empat MP Sabah yang kini menyokong kerajaan adalah ahli parti Bersatu dan sepatutnya mereka mengosongkan kerusi tersebut serta-merta kerana sudah melanggar akta lompat parti yang dikuatkuasakan pada 5 Oktober lalu.

“Walaupun kita menggunakan yang logo berbeza pada pilihan raya yang lalu, Tuan Yang Dipertua saya ingin dengan izin membaca sekeping surat yang ditulis oleh Parti Pribumi Bersatu Malaysia beralamat di Alam Mesra, Kota Kinabalu Sabah yang ditujukan kepada Yang Berhormat Tan Sri Muhyiddin Yassin selaku Presiden Bersatu Malaysia.

“Surat ini ditandatangani Setiausaha Badan Pimpinan Bersatu Negeri Sabah bertarikh 3 November 2021 yang lalu,” kata Ronald.

Selain Armizan, mereka yang terlibat ialah Timbalan Menteri Pelancongan, Seni dan Budaya, Khairul Firdaus Akbar Khan (Batu Sapi); Ahli Parlimen Sipitang, Datuk Matbali Musah; dan Ahli Parlimen Ranau, Datuk Jonathan Yasin.

Memetik laporan FMT, Armizan menegaskan pengundi Papar sudah memilihnya untuk menjadi Ahli Parlimen mereka berdasarkan keputusan PRU-15.

“Saya faham kekecewaan dan kemarahan beliau apabila tidak terpilih sebagai calon GRS pada PRU15… hakikatnya, inilah bezanya status kami dengan beliau dalam pilihan raya.

“(Yang pilih saya) bukan seorang hero Malaya baharu di Sabah. Banyak parti bantu saya dalam siri kempen. Selain komponen GRS, saya juga didukung melalui muafakat bersama BN, Parti Kesejahteraan Demokratik Masyarakat (KDM), PAS, Parti Cinta Sabah (PCS), dan badan bukan kerajaan (NGO,” katanya.


Permohonan baharu dikemuka Rosmah mahu singkir hakim dalam kes pengubahan wang haram

Datin Seri Rosmah Mansor memfailkan permohonan baharu supaya Hakim Mahkamah Tinggi Mohamed Zaini Mazlan menarik diri daripada mendengar perbicaraan kes pengubahan wang haram dan pengelakan cukai yang dihadapinya.

Ini adalah kali kedua isteri bekas Perdana Menteri Datuk Seri Najib Tun Razak memfailkan permohonan itu selepas Mohamed Zaini, hakim yang mendengar kes rasuahnya berkaitan projek solar hibrid bagi sekolah luar bandar di Sarawak, telah menolak permohonannya pada 14 Dis, menurut laporan Bernama.

Peguam Reza Rahim yang mewakili Rosmah memberitahu mahkamah bahawa permohonan terkini itu difailkan semalam pada 5 petang.

“Permohonan terkini itu berdasarkan alasan baharu,” katanya pada prosiding di hadapan Hakim Mohamed Zaini hari ini.

Hari ini ditetapkan untuk mendengar permohonan Rosmah untuk menangguhkan perbicaraan kes pengubahan wang haram dan pengelakan cukai, sementara menunggu selesai rayuan di Mahkamah Rayuan supaya hakim menarik diri.

Sementara itu, peguam bela Rosmah yang lain, Datuk Geethan Ram Vincent memaklumkan kepada mahkamah bahawa mereka akan memfailkan permohonan baharu untuk membatalkan kelayakan bekas Hakim Mahkamah Persekutuan Datuk Seri Gopal Sri Ram daripada bertindak sebagai timbalan pendakwa raya kanan dalam kes itu.

Geethan berkata pasukan pembelaan membuat keputusan untuk memfailkan permohonan itu selepas menerima salinan surat pelantikan (fiat) Sri Ram semasa prosiding hari ini.

“Kami mengambil pendirian bahawa jika fiat ini bersifat umum, baiklah, tetapi secara khusus menyebut beliau (Sri Ram) hanya diberi kuasa untuk mendakwa dalam dua kes (dua fail secara kolektif merujuk kepada kes rasuah solar) terhadap anak guam saya.

“Kes (pengubahan wang haram dan pengelakan cukai) yang didengar Yang Arif hari ini tidak dinyatakan di sini,” kata Geethan.

Bagaimanapun, Sri Ram berkata pihak pendakwaan akan membantah permohonan Rosmah untuk melucutkan kelayakannya.

Sri Ram berkata fiat oleh Jabatan Peguam Negara itu mengikut Seksyen 376 (3) Kanun Tatacara Jenayah telah memberinya kuasa yang meluas untuk mendakwa dalam mana-mana kes.

“Jika ia tertuduh yang sama, atas alasan yang sama, oleh itu ia adalah satu penyalahgunaan,” katanya sambil menambah bahawa percubaan Rosmah sebelum ini untuk melucutkan kelayakannya sebagai pendakwa dalam kes projek solar hibrid telah ditolak oleh hakim Mohamed Zaini dan keputusan itu disahkan oleh Mahkamah Rayuan pada 6 Dis tahun lepas.

Bagaimanapun, Datuk Firoz Hussein Ahmad Jamaluddin, yang juga mewakili Rosmah membantah penggunaan perkataan “penyalahgunaan” oleh Sri Ram dan berkata Sri Ram tidak sepatutnya menggunakan perkataan itu.

“Hakikatnya, rayuan (ke atas permohonan pertama untuk membatalkan kelayakan Sri Ram dalam kes solar hibrid) kini ditetapkan untuk didengar di Mahkamah Persekutuan dan beliau (Sri Ram) tidak sepatutnya menggunakan perkataan penyalahgunaan kerana ini adalah isu undang-undang yang anak guam saya perlu diberi peluang, betul atau salah. Anak guam saya berhak didengar di mahkamah untuk perkara itu didengar semula,” kata Firoz.

Mahkamah menetapkan 24 Jan untuk mendengar semua permohonan Rosmah.

Rosmah, 70, berdepan 12 pertuduhan pengubahan wang haram berjumlah RM7,097,750, serta lima pertuduhan gagal menyerahkan penyata pendapatan kepada Lembaga Hasil Dalam Negeri (LHDN).

Perbuatan itu didakwa dilakukan di Affin Bank Berhad, Cawangan Bangunan Getah Asli, Jalan Ampang di sini, antara 4 Dis 2013 dan 8 Jun 2017 dan di LHDN, Kompleks Bangunan Kerajaan, Jalan Tuanku Abdul Halim, di sini dari 1 Mei 2014 hingga 1 Mei 2018.


Pakar Barat, Islam akui kelebihan puasa kawal kesihatan, cegah penyakit

Kelebihan puasa kepada jasad manusia diakui oleh ramai pakar perubatan Islam dan bukan Islam.

Menurut pakar, puasa dapat mengawal kesihatan, mencegah penyakit serta menyembuhkannya.

Kelebihan ini berlaku apabila individu itu berpuasa kerana bahan bahan yang mengundang penyakit tidak memasuki tubuh badan.

Demikian itu kerana hampir keseluruhan bahan ini wujud dalam makanan.

Selain itu, ada penyakit yang berpunca daripada makanan yang berlebihan, tidak teratur dan menyebabkan keracunan atau bahan berisiko seperti lemak, gula, kolestrol dan lain-lain dalam anggota badan.

Bahan-bahan ini berisiko mengundang penyakit seperti sakit jantung, tekanan darah tinggi, kencing manis, sakit buat pinggang, berat badan yang berlebihan dan lain lain.

Apabila bahan ini berhenti daripada memasuki tubuh badan, ia memberikan peluang kepada sistem dalam badan bagi memperbaik sel yang rosak serta menyembuhkan.

Selama 11 bulan dalam setahun kita sentiasa mengisi perut kita dengan makanan. Makanan ini masuk ke dalam perut mengikut waktu ataupun mengikut hawa nafsu yang tidak menentu.

Apabila kita makan, antara organ yang tidak pernah berhenti berehat ialah perut, hati, limpa dan sebagainya.

Anggota badan tersebut menerima dan memproses makanan bagi membekalkan tenaga kepada badan.

Malangnya organ ini disalahgunakan bagi memenuhi tuntutan nafsu makan. Apabila organ ini tidak mendapat rehat yang secukupnya, keupayaan sistem penghadamannya semakin menurun.

Oleh itu, Allah SWT memperuntukkan dalam setahun, hanya satu bulan dipilih bagi merehatkan sistem badan ini. la bagi merehatkan sistem ini dan mengembalikan kekuatannya.

Selain itu, ia juga dapat mengawal tekanan darah dan merehatkan pergerakan jantung, usus dan sebagainya serta memulihkan kecergasannya.

Hasilnya memberangsangkan setiap kali menjelang waktu berbuka dan selepas raya.

Bapa ilmu perubatan moden, Ibn Sina menjadikan puasa salah satu kaedah rawatan bagi penyakit tertentu.

Antara kaedah itu adalah dengan meminta pesakit supaya berpuasa selama tiga minggu.

Kaedah rawatan ini diikuti oleh beberapa orang tokoh perubatan Barat seperti Dr. Allan Cott dari Amerika bagi penghidap kencing manis dan lain-lain. Beliau menegaskan:

“Islam ialah agama terbaik kerana mewajibkan puasa dan menjaga kesihatan. Muhammad yang membawa ajaran yang baik dengan menganjurkan supaya mengawal sebelum sakit melalui puasa dan sembahyang selepasnya. Ada pesakit yang saya nasihatkan supaya mencontohi orang Islam supaya berpuasa bukan kerana ibadat tetapi kerana rawatan. Ia menunjukkan kesan yang menyembuhkan.” Allan Cott, Fasting as a Way of Life, 1975

Ini ialah pengakuan pakar perubatan bukan Islam mengenai puasa. Kelebihan ini berlaku dengan syarat individu itu berpuasa dan menjaga adab ketika berbuka puasa.

Datuk Seri Abdul Hadi Awang
Ahli Parlimen Marang


Individu tak divaksin jadi ‘kilang virus’ Covid-19 dalam masyarakat

Pakar penyakit berjangkit Pusat Perubatan Universiti Vanderbilt, Nashville, Amerika Syarikat (AS) mengingatkan individu yang tidak mengambil vaksin Covid-19 membahayakan diri mereka sendiri dan orang lain.

Menyifatkan individu sedemikian sebagai ‘kilang virus’, Profesor Dr William Schaffner menegaskan semakin ramai individu yang tidak divaksin, semakin besar peluang virus Covid-19 merebak di kalangan masyarakat.

“Seseorang yang dijangkiti akan menyebarkan virus ini kepada orang lain dan ia akan tersebar menjadi ‘versi mutan’.

“Sekiranya versi mutan terhasil, barulah ia akan terus tersebar menjadi varian terhadap orang lain. Mereka yang tidak divaksin sangat terdedah dengan jangkitan varian ini,” katanya.

Ahli Mikrobiologi dan Imunologi Sekolah Perubatan Johns Hopkins Bloomberg, Andrew Pekosz pula berpendapat setiap kali virus tersebar, ia akan memberi impak yang berbeza untuk memperbanyakkan lagi mutasi.

“Sekarang kita terdedah dengan virus yang tersebar lebih pantas,” katanya.

Terdapat pelbagai varian yang muncul di seluruh dunia dan antaranya ialah varian Alpha yang pertama kali ditemukan di England. Varian Beta (Afrika Selatan), dan varian Delta (India).

AS juga telah mengenal pasti beberapa variannya tersendiri termasuk Epsilon yang pertama kali dikesan di California dan varian Eta (New York).

Kini varian Delta lebih mudah menular dan merebak dan ia akan menjadi varian dominan di banyak negara, termasuk AS.

Setakat ini, vaksin semasa yang dihasilkan dipercayai boleh melindungi individu dengan baik daripada semua jenis varian, tetapi ianya boleh berubah pada bila-bila masa.

Disebabkan itu doktor dan pegawai perubatan menggesa orang ramai untuk mendapatkan suntikan vaksin bagi mengelakkan mereka dijangkiti Covid-19. – Agensi


Bekas Ketua Penerangan Warisan bakal sertai BN, sudah isi borang

Barisan Nasional (BN) menjadi pilihan bekas Ketua Penerangan Parti Warisan, Datuk Dr Yusof Yacob yang sebelum ini mengumumkan meninggalkan parti dipimpin Datuk Seri Mohd Shafie Apdal.

Yusof yang juga Ahli Dewan Undangan Negeri (ADUN) Sindumin mengakui sudah mengisi borang untuk menyertai BN dan niatnya juga sudah disampaikan kepada Pengerusi BN Sabah, Datuk Seri Bung Moktar Radin.

“Saya sudah (sampaikan hasrat), borang sudah isi, nanti ada masanya. Maksud saya, kita harus lupakan yang lalu dan kita mahu lihat ke hadapan kerana kami sayang generasi muda seperti anak-anak muda ini yang perlu bimbingan.

“Kami di atas ini tidak banyak kami fikir, kita fikirkan masa depan Sabah dan generasi muda,” katanya dipetik laporan Sinar Harian.

Yusof sebelum itu dilihat hadir semasa majlis Jamuan Aidilfitri BN Sabah.

Spekulasi tercetus selepas ehadiran beliau pada majlis itu seolah-olah memberi gambaran akan menyertai BN semula.

Sementara itu, Bung Moktar ketika diminta mengulas mengenai perkara itu berkata, secara prinsipnya BN Sabah menerima hasrat Yusof untuk kembali kepada BN.

“Sampai masanya nanti kita maklumkan dalam masa terdekat. Secara prinsipalnya sudah terima (permohonan masuk BN),” katanya.

Beliau yang juga Timbalan Ketua Menteri Sabah berkata, BN sentiasa terbuka untuk menerima Yusof untuk menyertai BN.

Yusof keluar daripada Warisan pada Oktober tahun lalu dan menyatakan pendiriannya untuk kekal sebagai ADUN Bebas yang menyokong Gabungan Rakyat Sabah (GRS).


Asyraf Wajdi bela ‘MoU kuku besi’, semakin serasi dengan PH, DAP

Ketua Pemuda UMNO yang kalah tiga kali dalam pilihan raya, Datuk Asyraf Wajdi Dusuki semakin serasi dengan Pakatan Harapan (PH) dan DAP apabila turut menunjukkan sokongan kepada perjanjian persefahaman (MoU) antara kerajaan PH dan parti-parti gabungan lain.

Ketika ramai yang berpendapat MoU itu merupakan langkah pertama kewujudan pemerintahan diktator dan kuku besi, Asyraf Wajdi membela perjanjian itu dengan memberi alasan ianya bertujuan memastikan negara stabil bagi tempoh lima tahun akan datang.

Tidak seperti ketika negara ditadbir Perikatan Nasional dan dipimpin Tan Sri Muhyiddin Yassin sebelum ini, Pemuda UMNO diketuainya sering membuat onar hingga politik negara tidak stabil.

Ini termasuk membuat laporan polis berhubung keabsahan Muhyiddin sebagai Perdana Menteri tahun lalu, selain menggesa Ahli Parlimen Pagoh itu meletak jawatan.

Bagaimanapun, setelah UMNO ‘berkahwin’ dengan PH, Asyraf Wajdi, yang berlatarbelakangkan pendidikan Islam, semakin kuat bersuara membela kerajaan yang turut disertai DAP – sebuah parti politik yang terang-terang menolak Islam.

Dalam kenyataan hari ini, Ketua Pemuda UMNO itu berkata MoU antara parti-parti adalah untuk memastikan tiada lagi ‘Scheme of Thing’ untuk jual beli ahli-ahli Parlimen hingga kerajaan bertukar ganti berkali-kali.

Beliau yang kalah di kerusi Parlimen Gerik kepada calon Perikatan Nasional dan pendatang baharu dunia politik daripada Bersatu, Fathul Huzir Ayob, berkata permuafakatan antara parti-parti adalah untuk memastikan tumpuan diberikan sepenuhnya untuk memacu kembali ekonomi dan mensejahterakan rakyat.

“Perjanjian permuafakatan antara parti-parti adalah untuk memastikan setiap pihak dalam Kerajaan sentiasa menghormati dasar, polisi dan orientasi setiap parti yang bergabung dan tidak sesekali menyentuh hal-hal sensitif yang merosakkan keharmonian persepakatan.

“Justeru, cukup-cukuplah berpolitik dan berpolemik. Fokus ke hadapan untuk sama-sama majukan negara dan menyelesaikan pelbagai masalah yang melanda rakyat. 5 tahun lagi kembali bertarung di medan Piliharaya Umum,” katanya.

Semalam, Datuk Seri Anwar Ibrahim mengetuai PH menandatangani MoU dengan Barisan Nasional (BN), Gabungan Parti Sarawak (GPS), Gabungan Rakyat Sabah (GRS) dan WARISAN, di mana ia turut memasukkan klausa kontroversi mengatakan mana-mana ahli Parlimen yang tidak menyokong usul kerajaan akan dianggap hilang kelayakan dan kerusi mereka akan dikosongkan bagi memberi laluan pilihan raya kecil.

Jika tidak menyokong usul kerajaan di Dewan Rakyat, ahli Parlimen terbabit dianggap meletak jawatan atau berhenti daripada menjadi ahli Parlimen, manakala kerusi mereka perlu dikosongkan seperti dalam kerangka maksud Artikel 49A(1) Perlembagaan Persekutuan.

‘Perjanjian kuku besi’ yang dimeterai menjelang usul undi percaya terhadap Anwar minggu depan, turut menyatakan setiap parti bertanggungjawab untuk mengambil tindakan terhadap ahli Parlimen masing-masing yang mengundi bercanggah dengan keputusan parti.


DAP buang saya di Bentong, kata Wong Tack

Penyandang Parlimen Bentong, Wong Tack mendakwa DAP Pahang memutuskan untuk membuangnya bukan saja dari kawasan itu malah dari negeri itu.

Namun keputusan itu menerima kritikan daripada akar umbi sebaik mereka mengetahui keputusan tersebut.

“Kepimpinan DAP kata saya tidak digugurkan sebaliknya ditawarkan ke Cameron Highlands. Ini tidak tepat.

“Pada 16 Oktober saya dimaklumkan jawatankuasa DAP Pahang telah putuskan untuk buang saya dari Bentong. Saya juga tak akan bertanding mana-mana kerusi di Pahang. Saya dilenyapkan terus dari Pahang sepenuhnya.

“Kemudian ada kritikan dari akar umbi terutama ahli DAP Bentong yang mengetahui berita itu. Mereka dapati keputusan parti itu tak logik. Pasukan kita sudah bekerja keras bertahun-tahun untuk rakyat. Kami yakin diberi mandat lagi oleh rakyat,” katanya dalam satu kenyataan, hari ini.

Katanya, parti kemudiannya menawarkan kerusi Cameron Highlands pada Pilihan Raya Umum ke-15 (PRU-15) nanti namun ditolak mentah-mentah kerana beliau tetap mahu mempertahankan Bentong.

“Saya bagitahu pendirian saya kepada parti yang ahli di Bentong dan saya akan teguh berdiri di Bentong.

“Parti kemudiannya tawarkan saya kerusi Cameron Highlands. Saya terus tolak tawaran itu.Pada 23 Oktober Anthony Loke ajak jumpa dan dia tetap minta saya pertimbangkan tawaran itu,” katanya.

Rabu lalu, DAP menamakan Young Syefura sebagai calon Pakatan Harapan (PH) bagi kerusi Parlimen Bentong.

Wong kemudiannya memutuskan untuk bertanding atas tiket Bebas di Parlimen tersebut pada PRU-15 nanti.